Crynodeb perfformiad a gweithgaredd y GIG: Chwefror a Mawrth 2021 | LLYW.CYMRU\nCrynodeb perfformiad a gweithgaredd y GIG: Chwefror a Mawrth 2021\nCrynodeb perfformiad a gweithgaredd y GIG: Chwefror a Mawrth 2021 [HTML]\nAdroddiad yn crynhoi data am weithgarwch a pherfformiad yn y GIG yng Nghymru ar gyfer Chwefror a Mawrth 2021.\nLawrlwytho'r dudalen hon fel PDF . Maint Ffeil 798 KB.\nMaint Ffeil 798 KB. Efallai na fydd y ffeil hon yn gyfan gwbl hygyrch.\nNewidiadau diweddar ac yn y dyfodol i ddata perfformiad y GIG\nDarperir data newydd ar alwadau i’r gwasanaeth ambiwlans, nifer y bobl sy’n mynd i adrannau brys a’r nifer sy’n cael eu derbyn i’r ysbyty o adrannau achosion brys mawr ar gyfer mis Mawrth 2021.\nDarperir data newydd ar gyfer mis Chwefror 2021 sy’n ymwneud ag atgyfeiriadau ar gyfer apwyntiad cyntaf fel claf allanol, amseroedd aros am wasanaethau diagnostig a therapi, amseroedd rhwng atgyfeirio a thriniaeth (gan gynnwys llwybrau cleifion caeedig a llwybrau cleifion sy’n disgwyl i ddechrau triniaeth) a chleifion sydd wedi dechrau cael triniaeth ddiffiniol gyntaf ar gyfer canser yn ystod y mis.\nMae’r data yn y datganiad ystadegol hwn yn cwmpasu cyfnod y pandemig coronafeirws (COVID-19), sydd wedi effeithio ar y ffordd y mae rhai gwasanaethau'r GIG yn cael eu cynnig a dewisiadau pobl o ran gwasanaethau iechyd. Mae rhagor o wybodaeth ar gael yn yr adran gwybodaeth am ansawdd allweddol, a chafodd sylwadau manylach am effaith y pandemig eu cynnwys yn natganiad mis Tachwedd.\nAr gyfer gwasanaethau canser, o ddatganiad mis Chwefror ymlaen, mae’r data’n canolbwyntio ar y casgliad llwybrau amheuaeth o ganser yn unig. Edrychwch ar yr adran gwasanaethau canser i gael rhagor o wybodaeth am y newidiadau hyn.\nRoedd nifer cyfartalog dyddiol y galwadau a wnaed i’r gwasanaeth ambiwlans ym mis Mawrth 2021 wedi cynyddu o’i gymharu â’r mis blaenorol, ond wedi gostwng o’i gymharu â mis Mawrth 2020 a mis Mawrth 2019. Dyma’r cyfanswm isaf ym mis Mawrth ers cyflwyno’r model ymateb clinigol newydd ym mis Hydref 2015.\nCynyddodd cyfran yr holl alwadau i’r gwasanaeth ambiwlans lle roedd bywyd yn y fantol (galwadau coch) ar y mis blaenorol.\nRoedd canran y galwadau coch a dderbyniodd ymateb o fewn 8 munud wedi gostwng i 62.5% ym mis Mawrth 2021, sy’n golygu na chyrhaeddwyd y targed o 65% am yr wythfed mis yn olynol.\nMae nifer y bobl sy’n mynychu adrannau brys bob dydd ar gyfartaledd wedi cynyddu o’r mis blaenorol, ac roedd yn uwch na’r un mis y llynedd ond yn is na’r un mis yn 2019.\nO’i gymharu â’r mis blaenorol, roedd canran y cleifion a oedd wedi treulio llai na 4 awr mewn adrannau brys wedi cynyddu, ac roedd nifer y cleifion a oedd wedi treulio mwy na 12 awr mewn adrannau brys wedi gostwng.\nMae’r cynnydd yn nifer y llwybrau sy’n aros am wasanaethau diagnostig yn gysylltiedig yn uniongyrchol ag effaith COVID-19 gyda'r holl apwyntiadau cleifion allanol nad oeddent yn rhai brys eu hatal ym mis Mawrth a mesurau ychwanegol i atal heintiau wedi cael eu rhoi ar waith dros y misoedd diwethaf. Mae nifer uchel o gleifion yn dal i aros yn hwy na’r amser targed ar gyfer gwasanaethau diagnostig; mae’r perfformiad wedi cynyddu (llai o gleifion yn aros am fwy nag 8 wythnos) y mis hwn.\nMae’r nifer is o lwybrau cleifion sy’n aros am therapïau yn deillio o’r ffaith fod rhai gwasanaethau’n cael eu darparu dros y we. Mae nifer uchel o gleifion yn dal i aros yn hwy na’r amser targed ac mae’r perfformiad wedi gostwng ychydig (mwy o gleifion yn aros am fwy nag 14 wythnos) y mis hwn.\nGwelwyd cynnydd bob mis ers mis Mai 2020 yng nghyfanswm y llwybrau cleifion a gyfeiriwyd i gael triniaeth ond a oedd yn aros i ddechrau. Mae COVID-19 wedi cael effaith glir ar berfformiad yn erbyn y ddau darged atgyfeirio am driniaeth. O’i gymharu â’r mis diwethaf, mae nifer y cleifion sy’n disgwyl mwy na 36 wythnos wedi gostwng (cynnydd mewn perfformiad) ac nid yw canran y llwybrau cleifion sy’n aros am lai na 26 wythnos wedi newid llawer (dim newid mewn perfformiad). Bu ychydig o ostyngiad yn yr amser aros cyfartalog (canolrif) am driniaeth o’i gymharu â’r mis blaenorol.\nMae ystadegau arbrofol yn dangos bod nifer y cleifion a ddechreuodd eu triniaeth ddiffiniol gyntaf yn y mis yn sgil amheuaeth newydd o ganser wedi gostwng o’i gymharu â’r mis blaenorol, ond bod canran y cleifion a gafodd eu triniaeth ddiffiniol gyntaf o fewn 62 diwrnod yn sgil amheuaeth o ganser wedi cynyddu.\nSylwer: Mae’n ymddangos bod addasu’r arferion trin galwadau ym mis Mai 2019 wedi arwain at wahaniaethau yn nifer y galwadau coch. Felly, nid yw’n bosibl cymharu niferoedd digwyddiadau coch cyn hyn.\nMae cyfanswm nifer y galwadau brys i Ymddiriedolaeth GIG Gwasanaethau Ambiwlans Cymru wedi bod yn codi’n raddol yn y tymor hir, hyd at bandemig COVID-19. Ers dechrau casglu data’n fisol ym mis Ebrill 2006, roedd nifer y galwadau dyddiol ar gyfartaledd wedi codi o lai na 1,000 y dydd i rhwng 1,260 a 1,440 y diwrnod yn 2019, ond maent wedi cyrraedd ychydig llai na 1,200 y mis yn ystod y deuddeg mis diwethaf.\nYm mis Mawrth 2021, gwnaethpwyd 37,490 o alwadau brys i’r gwasanaeth ambiwlans.\nMae hyn yn gyfartaledd o 1,209 galwad y dydd, 60 (5.2%) yn fwy o alwadau’r dydd na’r mis blaenorol, 3 galwad (0.2%) yn llai na’r un mis y llynedd a 52 (4.1%) yn llai na’r un mis yn 2019. Mawrth 2021. Dyma’r cyfanswm isaf ar gyfer mis Mawrth ers cyflwyno’r model ymateb clinigol newydd ym mis Hydref 2015.\nMae galwadau i’r gwasanaeth ambiwlans yn cael eu categoreiddio fel galwadau coch, ambr neu wyrdd yn dibynnu ar pa mor frys yw’r alwad. Roedd cyfran yr holl alwadau lle mae bywyd yn y fantol (galwadau coch) yn 6.6%, i fyny o 6.2% ym mis Chwefror 2021. Mae’n ymddangos bod addasu’r arferion trin galwadau ym mis Mai 2019 wedi arwain at wahaniaethau yn nifer y galwadau coch. Felly, nid yw’n bosibl cymharu niferoedd digwyddiadau coch cyn hyn.\nYmateb i 65% o alwadau coch (lle mae bywyd yn y fantol – mae rhywun mewn perygl uniongyrchol o farw, fel ataliad ar y galon) o fewn 8 munud.\nSylwer: Mae’n ymddangos bod addasu’r arferion trin galwadau ym mis Mai 2019 wedi arwain at wahaniaethau yn nifer y galwadau coch. Felly, nid yw’n bosibl cymharu’r perfformiad yn deg ar ôl y dyddiad hwn â pherfformiad cyn y dyddiad hwn.\nGyda phandemig COVID-19 yn parhau, mae’n rhaid i dimau ymateb i argyfwng gyflawni camau ychwanegol, gan gynnwys gwisgo cyfarpar diogelu personol ychwanegol, ac mae hynny’n debygol o effeithio ar ba mor gyflym y gallant ymateb i alwad. Mae pandemig COVID-19 wedi arwain at gynnydd mewn lefelau salwch ymysg staff y gwasanaeth ambiwlans ar adegau amrywiol ers mis Mawrth 2020, a gallai hyn fod wedi effeithio ar berfformiad yn erbyn y targed hefyd.\nMae’r perfformiad yn erbyn y targed galwadau coch wedi bod yn gymysg dros gyfnod COVID-19. Llwyddwyd i gyrraedd y targed ar gyfer pob mis rhwng mis Ebrill a mis Gorffennaf 2020; fodd bynnag, mae’r perfformiad wedi gostwng ers hynny, ac yn gyffredinol mae wedi bod yn is na’r misoedd cyfatebol yn y flwyddyn flaenorol.\nYm mis Mawrth 2021, cyrhaeddwyd 62.5% o’r ymatebion brys i alwadau (coch) lle mae bywyd yn y fantol o fewn 8 munud. Dyma’r wythfed mis yn olynol lle na chyrhaeddwyd y targed o 65%.\nMae dadansoddi’r amseroedd ymateb cyfartalog yn rhoi cyd-destun ehangach i ddata perfformiad. Mae canolrif yr amser aros yn amrywio o fis i fis, ond dros y 5 mlynedd diwethaf mae wedi tueddu i amrywio rhwng 4 munud 30 eiliad a 6 munud yng nghyswllt galwadau coch. Fodd bynnag, mae wedi bod dros 6 munud ym mhob mis ers mis Awst 2020, gan gyrraedd 7 munud 28 eiliad hyd yn oed ym mis Rhagfyr 2020. Ym mis Mawrth 2021, canolrif yr amser ymateb i alwadau coch oedd 6 munud 37 eiliad. Mae hyn 16 eiliad yn arafach nag ym mis Chwefror 2021, a 21 eiliad yn arafach na mis Mawrth 2020.\nMae’r mwyafrif o alwadau i’r gwasanaeth ambiwlans yn cael eu categoreiddio fel galwadau ambr. Nid oes targed yn gysylltiedig ag amseroedd ymateb ar gyfer galwadau ambr, ond mae gwybodaeth gyd-destunol yn dangos mai canolrif yr amser aros ar gyfer galwadau ambr ym mis Mawrth 2021 oedd 36 munud ac 8 eiliad. Mae hyn 5 munud a 13 eiliad yn arafach nag ym mis Chwefror 2021, ond 2 funud a 20 eiliad yn gyflymach nag ym mis Mawrth 2020.\nPresenoldeb mewn adrannau brys a derbyniadau i’r ysbyty\nMae ystod ehangach o ystadegau perfformiad adrannau brys yn cael ei chyhoeddi erbyn hyn ar wefan yr Uned Comisiynu Cydweithredol Cenedlaethol (NCCU), fel gwybodaeth reoli. Mae hyn yn cynnwys mesur yr amser rhwng y claf yn cyrraedd a chael ei frysbennu, yr amser rhwng y claf yn cyrraedd a chael cysylltiad â gwneuthurwr penderfyniadau clinigol, a dadansoddiad o ble fydd y claf yn mynd ar ôl gadael yr adran achosion brys. Caiff y rhain eu diweddaru bob mis ar yr un diwrnod â’r cyhoeddiad Ystadegau Gwladol hwn.\nSylwer: Mae Siart 3 yn dangos faint o bobl a aeth i adrannau achosion brys mawr ac i unedau mân anafiadau, a nifer y derbyniadau i’r ysbyty ar ôl mynd i adrannau achosion brys mawr yn unig. Nid yw derbyniadau i ysbyty o unedau mân anafiadau yn cael eu cofnodi’n gyson ledled Cymru ac felly nid ydynt yn cael eu cyfrif yn y siart hwn.\nRoedd llai o bobl wedi ymweld â holl adrannau brys GIG Cymru yn ystod misoedd cynnar pandemig COVID-19. Ym mis Ebrill 2020, gwelwyd y nifer lleiaf o ymweliadau ag adrannau brys ers dechrau casglu cofnodion yn 2012. Dros fisoedd yr haf yn 2020 roedd nifer yr ymweliadau wedi cynyddu ac erbyn mis Awst roeddent bron wedi cyrraedd lefelau cyn COVID-19, cyn gostwng ym mis Medi a gostwng ymhellach hyd at fis Chwefror 2021. Mae'r data diweddaraf ar gyfer mis Mawrth yn dangos cynnydd yn nifer yr ymweliadau, ond mae’r ffigurau’n dal yn is na’r lefelau cyn COVID-19.\nMae data'r mis diweddaraf yn dangos bod 71,904 o ymweliadau â holl adrannau brys GIG Cymru ym mis Mawrth. Roedd hyn 31.4% yn uwch na’r mis blaenorol (17,194 yn fwy o ymweliadau), 13.9% yn uwch na’r un mis y llynedd (8,790 yn fwy o ymweliadau), ond 19.5% yn llai (17,395 yn llai o ymweliadau) nag ym mis Mawrth 2019.\nAr gyfartaledd, ymwelodd 2,319 ag adrannau brys bob dydd ym mis Mawrth. Mae hyn 366 yn fwy o ymweliadau ar gyfartaledd bob dydd nag ym mis Chwefror 2021, a 284 yn fwy nag ym mis Mawrth 2020 ond 561 yn llai nag ym mis Mawrth 2019.\nCyfanswm nifer yr ymweliadau ag adrannau achosion brys yn ystod y flwyddyn hyd at fis Mawrth 2021 oedd 764,109. Mae hyn 26.8% yn is na’r flwyddyn flaenorol (y flwyddyn a ddaeth i ben ym mis Mawrth 2020) a 23.8% yn is na’r cyfnod 12 mis cyfatebol 5 mlynedd yn ôl (y flwyddyn a ddaeth i ben ym mis Mawrth 2016). Mae effaith pandemig COVID-19 yn effeithio ar gymariaethau blynyddol.\nYm mis Mawrth, derbyniwyd 14,505 o gleifion i’r un ysbyty neu i ysbyty gwahanol ar ôl bod mewn adran achosion brys fawr. Mae hyn 25.6% yn uwch (2,953 yn fwy o dderbyniadau) na’r mis blaenorol, 9.1% yn uwch (1,212 yn fwy o dderbyniadau) na’r mis cyfatebol flwyddyn yn ôl ond 16.6% yn is (2,897 yn llai o dderbyniadau) na’r mis cyfatebol yn 2019.\nNid yw hwn yn gyfrif unigryw o gleifion; bydd yr un claf yn cael ei gyfrif sawl gwaith os bydd yn mynychu sawl gwaith.\nDros y 5 mlynedd diwethaf, mae canran y cleifion sy’n cael eu derbyn, eu trosglwyddo neu eu rhyddhau o fewn 4 awr o gyrraedd adran achosion brys wedi amrywio o fis i fis ond maent wedi tueddu i fod yn agos at 80%. Gan edrych ar y cyfnod cyn pandemig COVID-19, roedd y ganran hon wedi gostwng y rhan fwyaf o fisoedd, gan gyrraedd y pwynt isaf ym mis Rhagfyr 2019, cyn dechrau cynyddu ym misoedd cynnar 2020.\nYn ystod misoedd cynnar y pandemig, cafodd canran uwch o gleifion eu derbyn, eu trosglwyddo neu eu rhyddhau o fewn yr amser targed o 4 awr. Gwelwyd y ganran uchaf ym mis Mai 2020 lle treuliodd 84.4% o gleifion lai na’r amser targed mewn adrannau achosion brys, y ganran uchaf ers mis Medi 2017. Ers hynny gwelwyd gostyngiad cyffredinol hyd at fis Rhagfyr 2020. Ers mis Rhagfyr 2020, mae canran y cleifion a gafodd eu derbyn, eu trosglwyddo neu eu rhyddhau o fewn yr amser targed o 4 awr wedi cynyddu.\nMae data’r mis diwethaf yn dangos fod 75.7% o gleifion (54,420 o gleifion) wedi treulio llai na 4 awr ym mhob adran gofal brys, o’r eiliad iddynt gyrraedd nes iddynt gael eu derbyn, eu trosglwyddo neu eu rhyddhau. Mae hyn 1.5 pwynt canran yn uwch nag ym mis Chwefror 2021 ond yn ostyngiad o 2.2 pwynt canran ers mis Mawrth 2020 ac yn ostyngiad o 3.0 pwynt canran ers mis Mawrth 2019. Nid yw’r targed o 95% yn cael ei gyflawni o hyd.\nEr nad yw’r targed perfformiad 4 awr wedi cael ei gyflawni ers cyflwyno’r targed, mae gwybodaeth gyd-destunol yn dangos bod canolrif yr amser y mae cleifion yn ei dreulio mewn adrannau brys wedi aros yn weddol gyson dros y blynyddoedd diwethaf a’i fod yn agos at 2 awr a 30 munud drwy gydol 2019 cyn pandemig COVID-19.\nYm mis Mawrth 2021, canolrif yr amser aros oedd 2 awr a 31 munud, i fyny ychydig o 2 awr 30 munud ym mis Chwefror 2021 ac i fyny o 2 awr a 19 munud ym mis Mawrth 2020.\nMae nifer y cleifion sy’n aros mwy na 12 awr i gael eu derbyn, eu trosglwyddo neu eu rhyddhau ar ôl cyrraedd un o adrannau achosion brys y GIG yn amrywio o fis i fis ond maent wedi bod ar gynnydd yn gyffredinol hyd at bandemig COVID-19. Yn y cyfnod cyn y pandemig ym mis Ionawr 2020, roedd ychydig o dan 7,000 o gleifion wedi aros am fwy na 12 awr, y nifer uchaf ers dechrau cofnodi hyn yn 2012.\nYn ystod misoedd cynnar pandemig COVID-19, cafwyd gostyngiad sylweddol yn y nifer a oedd yn aros dros 12 awr. Ym mis Ebrill 2020 y gwelwyd y nifer isaf o gleifion a oedd yn aros dros 12 awr ers 2013. Ers y pwynt isaf hwnnw, mae’r nifer sy’n aros mwy na 12 awr wedi codi bob mis hyd at fis Rhagfyr 2020. Ers mis Rhagfyr 2020, mae’r nifer sy’n aros mwy na 12 awr wedi codi ym mhob mis, ond mae dal yr un fath â’r lefelau a welwyd cyn pandemig COVID-19.\nYn y mis diweddaraf, treuliodd 4,317 o gleifion 12 awr neu fwy mewn adran gofal brys, o’r eiliad iddynt gyrraedd nes iddynt gael eu derbyn, eu trosglwyddo neu eu rhyddhau. Mae hyn yn ostyngiad o 438 o gleifion (9.2% yn llai) o’i gymharu â mis Chwefror 2021, cynnydd o 1,048 (32.1% yn fwy) o gleifion o’i gymharu â mis Mawrth 2020 ac yn ostyngiad o 152 (3.4% yn llai) o gleifion o’i gymharu â mis Mawrth 2019.\nRoedd gostyngiad mawr yn nifer yr atgyfeiriadau ar gyfer apwyntiad cyntaf fel claf allanol ym mis Mawrth 2020 yn ystod wythnosau cyntaf pandemig COVID-19. Gwelwyd cynnydd mewn gweithgarwch yn y misoedd ers hynny, ond mae'r atgyfeiriadau ar gyfer apwyntiad cyntaf yn dal yn is na’r lefelau cyn pandemig COVID-19.\nAr gyfartaledd, roedd 2,958 o atgyfeiriadau ar gyfer apwyntiad cyntaf fel claf allanol wedi’u gwneud bob dydd ym mis Chwefror 2021. Mae hyn yn golygu cynnydd o 20.2% (496 yn fwy o atgyfeiriadau bob dydd ar gyfartaledd) o’i gymharu â mis Ionawr 2021, ond gostyngiad o 21.6% (815 yn llai o atgyfeiriadau bob dydd ar gyfartaledd) o’i gymharu â mis Chwefror 2020.\nMae’r data wedi cael ei newid i gynnwys data am driniaeth iechyd meddwl a gafodd ei ailgyflwyno gan fwrdd iechyd Hywel Dda ar ôl iddynt symud i system data iechyd meddwl newydd. Mae’r data sydd wedi’i ailgyflwyno yn cynnwys yr holl fisoedd o fis Awst 2020 ymlaen, nad oedd data ar gael ar eu cyfer o’r blaen. Mae rhagor o fanylion am faint yr effaith hon yn y nodiadau.\nMae pandemig COVID-19 wedi cael effaith glir ar nifer y llwybrau cleifion sy’n aros am wasanaethau diagnostig a therapi. Mae nifer y llwybrau cleifion sy’n aros am wasanaethau diagnostig wedi cynyddu’n sylweddol ers dechrau’r pandemig, gyda’r nifer uchaf erioed wedi’i gofnodi ym mis Medi 2020. Ond, yn y misoedd diwethaf, mae nifer y llwybrau cleifion sy’n aros am wasanaethau diagnostig wedi gostwng. I’r gwrthwyneb, mae nifer y llwybrau cleifion sy’n aros am wasanaethau therapi yn sylweddol is nag yr oeddent cyn y pandemig. Mae rhagor o wybodaeth am y ffordd mae gwasanaethau wedi cael eu heffeithio yn ystod y pandemig ar gael yn yr adran nodiadau.\nMae’r data diweddaraf ar gyfer mis Chwefror 2021 yn dangos bod 98,858 o lwybrau cleifion yn aros am brofion diagnostig. Mae hyn yn ostyngiad o 4.9% (5,055 yn llai o lwybrau cleifion yn aros) o’i gymharu â mis Ionawr 2021 ond yn gynnydd o 32.2% (24,101 yn fwy o lwybrau cleifion yn aros) o’i gymharu â mis Chwefror 2020.\nMae’r data diweddaraf ar gyfer mis Chwefror 2021 yn dangos bod 27,507 o lwybrau cleifion yn aros am therapïau. Mae hyn yn gynnydd o 7.7% (1,955 yn fwy o lwybrau cleifion yn aros) o’i gymharu â mis Ionawr 2021 ond yn ostyngiad o 36.2% (15,626 yn llai o lwybrau cleifion yn aros) o’i gymharu â mis Chwefror 2020.\nNoder: Ni wnaeth Betsi Cadwaladr gyflwyno data ar gyfer mis Ebrill 2020, felly nid ydynt wedi’u cynnwys yn ffigurau Cymru ar gyfer y mis hwn.\nCyn dechrau pandemig COVID-19, gwelwyd gostyngiad cyffredinol ers mis Ionawr 2014 yn nifer y llwybrau cleifion a oedd yn aros 8 wythnos neu fwy am brofion diagnostig penodol a dim ond nifer fach o lwybrau cleifion a oedd wedi aros 14 wythnos neu fwy am wasanaethau therapi.\nCafwyd y nifer uchaf o lwybrau a oedd yn aros yn hwy na’r amser targed ar gyfer profion diagnostig ym mis Mai 2020. Ers hynny, mae nifer y llwybrau sy’n aros yn hwy na’r amser targed wedi gostwng yn gyffredinol, gydag amrywiadau o fis i fis.\nCafwyd y nifer uchaf o lwybrau a oedd yn aros yn hwy na’r amser targed ar gyfer therapïau ym mis Mehefin 2020. Ers hynny, mae nifer y llwybrau sy’n aros yn hwy na’r amser targed wedi gostwng y rhan fwyaf o’r misoedd ond wedi bod ar yr un lefel yn y misoedd diwethaf.\nDdiwedd mis Chwefror 2021, roedd 48,136 o lwybrau cleifion a oedd wedi aros 8 wythnos neu fwy am brofion diagnostig. Mae hyn yn ostyngiad o 15.0% (8,483 yn llai o lwybrau cleifion yn aros) o’i gymharu â mis Ionawr 2021, ond roedd bron i bedair gwaith ar ddeg yn fwy o lwybrau cleifion yn aros yn hwy na’r amser targed o’i gymharu â mis Chwefror 2020.\nDdiwedd mis Chwefror 2021, roedd 4,129 o lwybrau cleifion a oedd wedi bod yn aros mwy na 14 wythnos am wasanaethau therapi. Mae hyn yn gynnydd o 0.9% (35 yn fwy o lwybrau cleifion yn aros) o’i gymharu â mis Ionawr 2021, ac roedd dau ddeg un gwaith yn fwy o lwybrau cleifion yn aros yn hwy na’r amser targed o’i gymharu â mis Chwefror 2020.\nHyd at bandemig COVID-19, mae gwybodaeth gyd-destunol yn dangos bod canolrif yr amseroedd aros ar gyfer profion diagnostig yn weddol sefydlog ers 2017 ac ar gyfer gwasanaethau therapi ers 2018. Roedd canolrif yr amseroedd aros ar gyfer y ddau wasanaeth ar eu huchaf ym mis Mehefin 2020, ond ers hynny mae canolrif yr amseroedd aros wedi gostwng ar y cyfan.\nYm mis Chwefror 2021 roedd canolrif yr amser aros ar gyfer profion diagnostig yn 7.6 wythnos, i lawr o 9.2 wythnos ym mis Ionawr 2021 ond yn fwy na’r 2.8 wythnos ym mis Chwefror 2020.\nYm mis Chwefror 2021 roedd canolrif yr amser aros ar gyfer gwasanaethau therapi yn 4.2 wythnos, i lawr o 5.7 wythnos ym mis Ionawr 2020 ond yn fwy na’r 3.4 wythnos ym mis Chwefror 2020.\nRoedd nifer y llwybrau cleifion a oedd yn aros i ddechrau triniaeth erbyn diwedd mis Chwefror 2021 yn 549,353, y nifer uchaf ers dechrau casglu data cymaradwy am y tro cyntaf yn 2011. Roedd y nifer a oedd yn aros ym mis Chwefror 2021 1.4% yn uwch (7,651 yn fwy o lwybrau cleifion yn aros) nag ym mis Ionawr 2021 a 19.0% yn uwch (87,544 yn fwy o lwybrau cleifion yn aros) nag ym mis Chwefror 2020.\nNid oedd modd i fwrdd iechyd Cwm Taf ddarparu data llwybrau oedd wedi cau rhwng mis Medi 2018 a mis Mawrth 2019. Ers newid ffiniau byrddau iechyd ym mis Ebrill 2019, nid yw Cwm Taf Morgannwg wedi cyflwyno data chwaith. Felly, er mwyn caniatáu dadansoddi tueddiadau ar lefel genedlaethol, mae data am lwybrau wedi’u cau yng Nghwm Taf a Chwm Taf Morgannwg wedi’u diystyru.\nAr ddechrau’r pandemig, cafwyd gostyngiad sydyn yn nifer y llwybrau a gafodd eu cau, gyda’r nifer lleiaf erioed yn cael eu cau ym mis Ebrill 2020. Ers hynny, mae nifer y llwybrau cleifion sydd wedi cau yn y rhan fwyaf o fisoedd wedi cynyddu, ond nid yw wedi dychwelyd i’r lefel cyn COVID-19.\nRoedd 53,782 o lwybrau cleifion wedi’u cau yn ystod mis Chwefror 2021, cynnydd o 2,700 (5.3%) ers mis Ionawr 2021 ond 30,344 (36.1%) yn llai na mis Chwefror 2020.\nAr gyfartaledd, roedd 2,689 o lwybrau cleifion wedi’u cau bob diwrnod gwaith yn ystod mis Chwefror 2021, cynnydd o 135 (5.3%) ers mis Ionawr 2020 ond 1,517 (36.1%) yn llai na mis Chwefror 2020.\nMae ystyried newidiadau rhwng cyfnodau tebyg o ddeuddeg mis yn lleihau effaith amrywiadau o fis i fis. Roedd 555,776 o lwybrau wedi’u cau yn ystod y 12 mis hyd at fis Chwefror 2021, sy’n ostyngiad o 44.2% (440,783 yn llai o lwybrau) o’i gymharu â’r 12 mis blaenorol.\nMae data ar gyfer Gwasanaethau Iechyd Meddwl Plant a’r Glasoed Arbenigol (sCAMHS) yn cael ei gasglu ar hyn o bryd fel gwybodaeth reoli gan fyrddau iechyd lleol a bydd yn parhau i gael ei gyhoeddi ar StatsCymru.\nBwriedir cyhoeddi data sCAMHS ochr yn ochr â data arall ar iechyd meddwl, ar 16 Mehefin 2021 fel tablau data agored StatsCymru.\nYn ystod pandemig COVID-19, nid yw byrddau iechyd wedi cyflawni’r un lefel o ddilysu ar ddata perfformiad amser rhwng atgyfeirio a thriniaeth ag yr oeddent yn flaenorol. Felly, dylid bod yn ofalus wrth gymharu ystadegau o fis Mawrth 2020 ymlaen â misoedd blaenorol. Mae rhagor o wybodaeth ar gael yn y nodiadau.\nO’r 549,353 o lwybrau cleifion a oedd yn aros i ddechrau triniaeth erbyn diwedd mis Chwefror 2021, roedd 51.6% (283,258 o lwybrau cleifion) wedi bod yn aros llai na 26 wythnos. Mae hyn yn ostyngiad o 0.1 pwynt canran o’i gymharu â mis Ionawr 2021 ac yn ostyngiad o 32.8 pwynt canran o’i gymharu â mis Chwefror 2020.\nMae nifer y llwybrau cleifion sydd wedi bod yn aros mwy na 36 wythnos wedi cynyddu ers dechrau pandemig COVID-19, gan gyrraedd y lefel uchaf erioed ym mis Tachwedd 2020. Mae’r nifer wedi gostwng yn y misoedd diwethaf ond mae’n dal yn sylweddol uwch na’r ffigurau cyn y pandemig, gydag wyth gwaith yn fwy o lwybrau cleifion yn aros dros 36 wythnos yn y mis diwethaf o’i gymharu â mis Chwefror 2020 (mae’r mis diwethaf cyn y pandemig wedi cael effaith glir ar y data).\nYm mis Chwefror 2021, roedd 217,655 o lwybrau cleifion (39.6% o’r holl lwybrau cleifion a oedd yn aros i ddechrau triniaeth) wedi bod yn aros mwy na 36 wythnos o’r dyddiad y cafodd y llythyr atgyfeirio ei dderbyn gan yr ysbyty. Mae hyn yn ostyngiad o 4,194 o gleifion (1.9% yn llai) o’i gymharu â mis Ionawr 2021, ond yn wyth gwaith yn uwch o’i gymharu â mis Chwefror 2020.\nMae gwybodaeth gyd-destunol yn dangos mai canolrif amser aros llwybr claf i ddechrau triniaeth oedd oddeutu 10 wythnos yn gyffredinol rhwng diwedd 2013 a mis Chwefror 2020, ond mae hyn wedi cynyddu ers i’r pandemig daro. Roedd canolrif yr amser aros yn 24.5 wythnos ym mis Chwefror 2021, i lawr ychydig o 24.6 wythnos ym mis Ionawr 2021 ond i fyny o 10.8 wythnos ym mis Chwefror 2020.\nMae’r cyhoeddiad hwn yn cynnwys data o’r casgliad data llwybr amheuaeth o ganser yn unig. Mae hyn er mwyn cyd-fynd â chyflwyno targed newydd ar gyfer y llwybr amheuaeth o ganser, a gyflwynwyd ar 18 Tachwedd 2020 ac sy’n berthnasol i’r holl gleifion sy’n cael eu trin ar y llwybr amheuaeth o ganser o 1 Rhagfyr 2020 ymlaen. Mae rhagor o wybodaeth am y newidiadau hyn ar gael yn natganiad ystadegol mis Chwefror 2021.\nBydd cyhoeddi ‘nifer y bobl sy’n ymuno â’r llwybr canser sengl’ yn cael ei gyhoeddi ar StatsCymru y mis hwn. Mae’r data hyn yn dal i gael eu casglu’n uniongyrchol gan fyrddau iechyd, gan ddefnyddio ffurflenni casglu data cyfanredol, ac nid drwy’r broses casglu data canolog newydd gan ddefnyddio’r Adnodd Data Cenedlaethol drwy Iechyd a Gofal Digidol Cymru. Bydd hyn yn parhau nes bydd y gwaith datblygu wedi’i gwblhau a bod dull newydd o gasglu’r data hwn yn cael ei gwblhau. Mae’r data ar gyfer nifer y cleifion sy’n dod ar y llwybr drwy’r dulliau hyn yn cynnwys statws ystadegau arbrofol oherwydd gallai gynnwys atgyfeiriadau dyblyg ac efallai na fydd yn cynnwys data o bob ffynhonnell atgyfeirio. Am y rhesymau hyn, mae’r data’n gyfyngedig o ran ei ddefnydd.\nYstadegau arbrofol: Y llwybr amheuaeth o ganser\nNid oes targedau mwyach ar gyfer y llwybr brys a’r llwybr nad yw’n frys, ac ni fydd data newydd yn cael eu casglu na’u cyhoeddi ar gyfer y llwybrau hyn. Yn hanesyddol, pan oedd y casgliadau hyn yn eu lle a’r llwybr sengl hanesyddol ar gyfer amheuaeth o ganser wedi’i gyflwyno, yr enw arno oedd y ‘llwybr sengl ar gyfer amheuaeth o ganser’ er mwyn gwahaniaethu oddi wrth y ddau gasgliad arall a thynnu sylw at y ffaith mai un llwybr ‘sengl’ oedd hwn. Dros amser, cyfeiriwyd ato’n gyffredinol fel y ‘llwybr canser sengl’. Pan gyfeirir at y casgliad hŷn hwn yn y datganiad ystadegol hwn, cyfeirir ato fel y ‘llwybr canser sengl’.\nFodd bynnag, gan fod y casgliadau hyn bellach wedi dod i ben, mae’r casgliad llwybrau canser newydd yn cael ei alw’n llwybr amheuaeth o ganser.\nBydd data am y llwybr amheuaeth o ganser yn cael eu casglu gan Iechyd a Gofal Digidol Cymru drwy broses casglu data ganolog newydd, a byddant hefyd yn cael eu dynodi fel ystadegau arbrofol, gan fod y broses casglu data yn ei dyddiau cynnar.\nMae llwybr amheuaeth o ganser yn dechrau pan fydd amheuaeth yn codi (er enghraifft pan fydd meddyg teulu’n gwneud atgyfeiriad) a dyma pryd mae’r amser aros a gofnodir yn dechrau. Bydd y llwybr yn cael ei gau, a bydd yr amser aros yn dod i ben, os bydd y claf yn: dechrau ei driniaeth ddiffiniol gyntaf, yn cael gwybod nas oes canser arno, (yn cael ei israddio); yn dewis peidio â chael triniaeth; neu os bydd y claf yn marw.\nMae'r drefn newydd hon o gasglu data am y llwybr amheuaeth o ganser yn seiliedig ar ddata am y llwybrau sydd wedi cau ac mae'n mesur gweithgarwch drwy nifer y cleifion sy’n cael eu trin neu sy’n cael gwybod gan arbenigwr nad oes canser arnynt, yn hytrach na nifer y cleifion sy’n ymuno â’r llwybr.\nNid yw’r casgliad data am y llwybr amheuaeth o ganser yn cynnwys gohiriadau, ac am y rheswm hwn, ni ellir ond cymharu’r data â data a gasglwyd yn flaenorol am y llwybr canser sengl ar gyfer nifer a chanran y cleifion sy’n dechrau triniaeth o fewn 62 diwrnod heb ohiriadau.\nMae nifer o fesurau ehangach o’r llwybr amheuaeth o ganser wedi cael eu cyhoeddi gan Iechyd a Gofal Digidol Cymru ochr yn ochr â'r datganiad ystadegol hwn er mwyn rhoi mwy o gyd-destun i weithgarwch a pherfformiad gwasanaethau canser yng Nghymru.\nLlwybr amheuaeth o ganser (llwybrau a gaewyd): ar StatsCymru\nMae data o’r casgliad llwybrau amheuaeth o ganser yn dangos, ym mis Chwefror 2021, fod 9,278 o gleifion wedi cael gwybod nad oedd canser arnynt. Mae hyn yn ostyngiad o 4.4% (432 o gleifion) o’i gymharu â mis Ionawr 2021.\nYm mis Chwefror 2021, dechreuodd 1,368 o gleifion a oedd newydd gael diagnosis o ganser, eu triniaeth ddiffiniol gyntaf yn ystod y mis. Mae hyn yn ostyngiad o 3.5% (50 yn llai o gleifion) o’i gymharu â mis Ionawr 2021 ac yn ostyngiad o 0.9% (13 yn llai o gleifion) o’i gymharu â mis Chwefror 2020.\nFel y cyhoeddwyd gan y Gweinidog dros Iechyd a Gwasanaethau Cymdeithasol, daeth y targed newydd ar gyfer y llwybr amheuaeth o ganser i rym ar 1 Rhagfyr 2020. Sef y dylai o leiaf 75% o gleifion ddechrau cael triniaeth o fewn 62 diwrnod (heb ohiriadau) ar ôl i'r amheuaeth o ganser godi am y tro cyntaf. Caiff y targed hwn ei adolygu yn ddiweddarach. Nid yw'r targed yn berthnasol i ddata a gyhoeddwyd ar gyfer cyfnodau amser cyn Rhagfyr 2020.\nYm mis Chwefror 2021, roedd 59.5% o’r cleifion (814 allan o 1,368) oedd newydd gael diagnosis o ganser wedi dechrau eu triniaeth ddiffiniol gyntaf yn y mis cyn pen 62 diwrnod ar ôl i'r amheuaeth o ganser godi am y tro cyntaf. Mae hyn yn 1.7 pwynt canran yn is nag ym mis Ionawr 2021 ond yn 2.8 pwynt canran yn uwch na mis Chwefror 2020.\nDros y misoedd diwethaf mae nifer o newidiadau wedi bod o ran mesur perfformiad yng ngwasanaethau’r GIG sy’n effeithio ar yr ystadegau a gyhoeddir yn y datganiad hwn. Wrth i gynlluniau ddatblygu, mae manylion ychwanegol yn cael eu cynnwys yn natganiad ystadegol perfformiad a gweithgarwch misol y GIG. Rydym yn croesawu adborth ar y cynlluniau hyn.\nOchr yn ochr â’r Ystadegau Gwladol, mae tri mesur newydd wedi cael eu datblygu fel rhan o raglen Fframwaith Cyflawni Ansawdd Adrannau Achosion Brys. Mae’r rhaglen hon wedi datblygu amrywiaeth ehangach o fesurau, er mwyn rhoi mwy o gyd-destun i ddarparu gofal mewn adrannau brys. Bydd y rhain yn cynnwys mesur yr amser rhwng y claf yn cyrraedd a chael ei frysbennu, yr amser rhwng y claf yn cyrraedd a chael cysylltiad â gwneuthurwr penderfyniadau clinigol, a dadansoddiad o ble fydd y claf yn mynd ar ôl gadael yr adran achosion brys.\nWrth i’r setiau data a’r prosesau casglu data ar gyfer y mesurau gael eu datblygu, byddant yn cael eu cyhoeddi fel gwybodaeth reoli ar wefan yr Uned Comisiynu Cydweithredol Cenedlaethol (NCCU) ar yr un diwrnod â’r cyhoeddiad hwn. Os yw’r data’n gadarn ac yn bodloni gofynion y Cod Ymarfer ar gyfer Ystadegau, mae Llywodraeth Cymru yn bwriadu cyhoeddi’r rhain ochr yn ochr â’n hystadegau swyddogol yn 2021, gyda statws ystadegau arbrofol yn y lle cyntaf.\nO fis Mawrth 2021 ymlaen, mae newidiadau wedi cael eu gwneud i fethodoleg echdynnu data’r Uned Comisiynu Cydweithredol Cenedlaethol. Mae hyn yn golygu y bydd y ffigurau ar gyfer nifer yr ymweliadau ag adrannau brys mawr yn cyfateb yn awr i’r rhai a gyhoeddwyd yn y cyhoeddiad hwn gan yr Ystadegau Gwladol. Mae ffigurau a gyhoeddwyd gan yr Uned Comisiynu Cydweithredol Cenedlaethol ar gyfer misoedd blaenorol hefyd wedi cael eu diwygio ar sail eu methodoleg newydd.\nMae’r data a gasglwyd yn flaenorol drwy’r trefniant casglu data PP01W sydd wedi bodoli ers tro, wedi dod i ben erbyn hyn yn dilyn asesiad effaith, felly mae’r ystadegau a oedd yn seiliedig ar hyn wedi dod i ben hefyd.\nAr 16 Mehefin 2021, bwriedir cyhoeddi data sCAMHS ochr yn ochr â data arall ar iechyd meddwl fel tablau data agored StatsCymru.\nFel y nodwyd mewn datganiadau ystadegol blaenorol, y nod ers peth amser bellach yw disodli’r mesurau perfformiad canser presennol (y llwybrau canser brys a’r llwybrau nad ydynt yn frys) gydag un mesur. Mae’r newid hwn wedi digwydd erbyn hyn drwy gyflwyno’r llwybr amheuaeth o ganser, sy’n darparu dull mwy tryloyw ac ystyrlon o fesur perfformiad gwasanaethau canser. Mae’n gwneud hyn drwy fesur yr amser ar y llwybr canser o’r adeg pan fydd amheuaeth o ganser yn hytrach na’r adeg y gwneir penderfyniad i roi triniaeth.\nOchr yn ochr â’r cam at adrodd yn unig ar y llwybr amheuaeth o ganser, mae amrywiaeth o fesurau perfformiad cyd-destunol ehangach wedi cael eu datblygu. Mae dadansoddiad o’r mesurau hyn wedi cael eu dwyn ynghyd gan ddefnyddio’r Adnodd Data Cenedlaethol yn Iechyd a Gofal Digidol Cymru ac wedi cael eu cyhoeddi gan Lywodraeth Cymru fel cynnyrch Iechyd a Gofal Digidol Cymru. Mae’r dangosfwrdd hwn yn dangos dadansoddiad o: ganolrif yr amser i apwyntiad cyntaf, canolrif yr amser i roi gwybod i gleifion am ddiagnosis positif o ganser, a chanolrif y nifer o ddiwrnodau i brawf diagnostig cyntaf claf. Cyflwynir dadansoddiad yn ôl grŵp oedran a rhyw hefyd. Cyhoeddir y data hwn gyda statws ystadegau arbrofol hefyd.\nNewidiadau i Wasanaeth Gwybodeg GIG Cymru\nAr 1 Ebrill 2021, cafodd Gwasanaeth Gwybodeg GIG Cymru ei ddisodli gan sefydliad newydd - Iechyd a Gofal Digidol Cymru. Mae wedi cael ei greu i fwrw ymlaen â’r gwaith trawsnewid digidol, a bydd y sefydliad newydd yn darparu’r dechnoleg a’r gwasanaethau data cenedlaethol sydd eu hangen ar gleifion a chlinigwyr. Byddant yn gweithredu fel Awdurdod Iechyd Arbennig gyda Chadeirydd a Bwrdd annibynnol, gan adlewyrchu pwysigrwydd digidol a data ym maes iechyd a gofal modern.\nNid oes dim effaith wedi bod o ran ar y data a roddwyd i Lywodraeth Cymru ar gyfer y datganiad ystadegol hwn.\nYn ystod pandemig COVID-19 mae adnoddau ar draws holl sefydliadau’r GIG wedi cael eu hymestyn, gan gynnwys y rheini sy’n gyfrifol am gofnodi, prosesu a dilysu data. Mae hyn yn golygu efallai na fydd rhywfaint o’r data sydd wedi’i gynnwys yn y datganiad ystadegol hwn wedi cael yr un gwiriadau dilysu trylwyr ag a fyddai wedi digwydd fel arfer cyn y pandemig. Er bod ansawdd y data a gyflwynwyd yn ystod y pandemig yn ymddangos yn dda yn gyffredinol, mae rhai materion yn ymwneud ag ansawdd data penodol. Mae’r rhain yn cynnwys:\nMae’r holl setiau data nawr yn cael eu cyhoeddi ar y sail newydd (dechreuodd data ar gyfer gofal heb ei drefnu gael eu cyhoeddi ar y sail newydd yn natganiad mis Mai 2019 a bydd hynny’n digwydd ar gyfer gofal wedi’i drefnu o’r datganiad hwn ymlaen). Mae dadansoddiadau’r bwrdd iechyd lleol ar StatsCymru a’r dangosfwrdd rhyngweithiol yn adlewyrchu’r newid hwn i’r ffiniau. Gan mai crynodebau data ar berfformiad yw’r rhain, nid ydym wedi ôl-ddyddio y data hanesyddol ar gyfer y byrddau iechyd newydd. Rydym wedi rhoi’r gorau i gyhoeddi data ar gyfer y ffiniau blaenorol.\nFel ‘A&E’ yr oeddem yn cyfeirio yn Saesneg at ‘adrannau brys’ mewn datganiadau ystadegol cyn mis Tachwedd 2020. Defnyddir y term ‘adran frys’ i egluro bod presenoldeb mewn adrannau damweiniau ac achosion brys mawr, adrannau damweiniau ac achosion brys eraill ac unedau mân anafiadau wedi’i gynnwys.\nAr 17 Tachwedd 2020, agorwyd adran frys fawr newydd yn Ysbyty Athrofaol newydd y Grange ym mwrdd iechyd Aneurin Bevan. Mae Ysbyty Athrofaol y Grange yn cynnwys llu o wasanaethau arbenigol mewn un lle, gan gynnwys adran frys 24 awr ac uned asesu ar gyfer argyfyngau mawr a dadebru lle gallai fod angen gofal dwys pellach.\nO gyhoeddiad Ionawr 2021 ymlaen, mae Ysbyty Brenhinol Gwent ac Ysbyty Nevill Hall wedi cael eu hailddosbarthu ar ôl agor Ysbyty Athrofaol y Grange. Maent wedi’u dosbarthu yn y categori “Adran frys arall/Unedau Mân Anafiadau – Adran frys arall/Unedau Mân Anafiadau” – a ddiffinnir fel yr holl adrannau brys eraill/unedau mân anafiadau sydd â lle dynodedig ar gyfer derbyn cleifion damweiniau ac achosion brys, y gellir cael mynediad iddynt fel mater o drefn heb apwyntiad, ond nad ydynt yn bodloni’r meini prawf ar gyfer adran frys fawr. Mae hyn hefyd yn golygu na fydd derbyniadau o adrannau brys mawr yn cynnwys derbyniadau yn sgil ymweld ag Ysbyty Brenhinol Gwent neu Ysbyty Nevill Hall o gyhoeddiad mis Ionawr ymlaen.\nDiffinnir adrannau brys mawr fel gwasanaeth dan arweiniad meddygon ymgynghorol gyda chyfleusterau dadebru a lle ar gyfer derbyn cleifion adran frys. Rhaid i adrannau brys mawr ddarparu gwasanaethau dadebru, asesu a thrin salwch acíwt ac anafiadau i gleifion o bob oed, a rhaid i wasanaethau fod ar gael 24 awr y dydd yn ddi-dor. Caiff Unedau Damweiniau ac Achosion Brys/Mân Anafiadau eraill eu diffinio fel yr holl unedau damweiniau ac achosion brys/mân anafiadau eraill, sydd â lle i dderbyn cleifion brys, y gellir cael mynediad iddynt heb apwyntiad.\nYn ystod pandemig COVID-19, caeodd nifer o unedau mân anafiadau dros dro, ond mae rhai wedi ailagor ers hynny. Y rhain yw Ysbyty’r Barri (a gaewyd ym mis Mawrth 2020; ail-agorwyd ym mis Medi 2020); Bryn Beryl (a agorwyd ym mis Mai 2020; ail-agorwyd ym mis Medi 2020); Ysbyty Dolgellau ac Ysbyty Dosbarth y Bermo (a gaewyd ym mis Ebrill 2020; yn dal ar gau); Ysbyty Coffa Rhyfel Tywyn a’r Cylch (a gaewyd ym mis Mehefin 2020; yn dal ar gau); ac Ysbyty Cymuned Llanymddyfri (a gaewyd ym mis Ebrill 2020; yn dal ar gau).\nErs 5 Awst 2020 mae model newydd (gwasanaeth CAV24/7) wedi bod ar waith ym Mwrdd Iechyd Prifysgol Caerdydd a’r Fro, sy’n effeithio ar sut mae gwasanaethau’n cael eu darparu yn ei adrannau brys. Mae’r model ‘Ffonio’n Gyntaf’ yn annog cleifion i ffonio ymlaen llaw i gael eu brysbennu os oes angen dybryd arnynt i fynd i adran achosion brys ond nad oes ganddynt gyflwr lle mae eu bywyd yn y fantol ar y pryd. Yn dibynnu ar ddifrifoldeb y cyflwr, efallai y cânt eu hannog i hunan-ofalu; eu cyfeirio at wasanaeth mwy priodol yn eu cymuned leol; neu gellir archebu slot amser yn uniongyrchol iddynt mewn adran achosion brys os oes angen asesiad a thriniaeth bellach arnynt.\ndylai 95% o gleifion newydd dreulio llai na 4 awr mewn adrannau achosion brys o’r eiliad iddynt gyrraedd nes iddynt gael eu derbyn, eu trosglwyddo neu eu rhyddhau\nni ddylai’r un claf orfod aros mwy na 12 awr mewn adrannau achosion brys o’r eiliad iddynt gyrraedd nes iddynt gael eu derbyn, eu trosglwyddo neu eu rhyddhau\nMae’r data wedi cael ei newid i gynnwys data am driniaeth iechyd meddwl a gafodd ei ailgyflwyno gan fwrdd iechyd Hywel Dda ar ôl iddynt symud i system data iechyd meddwl newydd. Mae’r data sydd wedi’i ailgyflwyno yn cynnwys yr holl fisoedd o fis Awst 2020 ymlaen, nad oedd data ar gael ar eu cyfer o’r blaen.\nI dynnu sylw at faint yr effaith a gaiff hyn ar y data: Cofnododd Hywel Dda rhwng 143 a 377 o atgyfeiriadau am driniaeth iechyd meddwl bob mis rhwng mis Awst 2020 a mis Chwefror 2021.\nCyn hyn, darparwyd ystadegau ar gyfer tri llwybr canser: y llwybr sengl amheuaeth o ganser, y llwybr brys gydag amheuaeth o ganser, a’r llwybr nad yw’n frys gydag amheuaeth o ganser.\nNid oes targedau ar gyfer y llwybr brys a’r llwybr nad yw’n frys bellach, ac ni fydd data newydd yn cael eu casglu na’u cyhoeddi ar gyfer y llwybrau hyn. Mae'r data hanesyddol hwn ar gael o hyd ar wefan StatsCymru.\nMae'r gwaith newydd o gasglu data am y llwybr amheuaeth o ganser yn cynnwys cleifion a gafodd eu hatgyfeirio i ofal eilaidd yng Nghymru ond a allai gael triniaeth y tu allan i GIG Cymru (gan gynnwys gwlad wahanol ac ysbytai preifat)\nNid yw cleifion lle mae’r canser cychwynnol gwreiddiol yn dychwelyd yn cael eu cynnwys.\nCyn mis Awst 2019, roedd data sCAMHS yn cael ei gasglu gan bob bwrdd iechyd drwy gasglu data yn ganolog gan (PP01W). Cafodd hyn ei ddisodli wrth gasglu data’n uniongyrchol gan fyrddau iechyd fel gwybodaeth reoli. Ateb dros dro yw hwn oherwydd nodwyd nad oedd y data a gasglwyd drwy’r ffurflen PP01W yn cynnwys cyfeiriadau o bob ffynhonnell ac nad oedd byrddau iechyd yn defnyddio diffiniadau cyson. Mae’r wybodaeth reoli hon wedi cael ei hôl-ddyddio i fis Ebrill 2018 er mwyn darparu cyfres amser fwy cyson. Nid yw’r wybodaeth reoli hon wedi cael ei dilysu drwy’r broses safonau data, ond mae byrddau iechyd wedi sicrhau bod y data’n adlewyrchu’n gywir nifer y cleifion sy’n aros am driniaeth gan dimau arbenigol CAMHS.\nMae data ar gyfer Gwasanaethau Iechyd Meddwl i Blant a Phobl Ifanc Arbenigol (SCAMHS) yn cael ei gasglu ar hyn o bryd fel gwybodaeth reoli gan fyrddau iechyd lleol a bydd yn parhau i gael ei gyhoeddi ar StatsCymru.\nGwasanaethau Iechyd Meddwl Plant a'r Glasoed Arbenigol (sCAMHS): StatsCymru.\nMae pob siart yn dangos y cyfnod diweddaraf o bum mlynedd, os oes data wedi’i gasglu mewn ffordd y gellir ei gymharu’n deg dros y cyfnod hwnnw. Yr eithriad i hyn yw’r siartiau perfformiad a gweithgarwch ambiwlansys, lle mae’n ymddangos bod diweddaru arferion delio â galwadau ym mis Mai 2019 wedi arwain at newid yn nifer y digwyddiadau coch. Felly, nid yw’n bosibl cymharu niferoedd digwyddiadau coch cyn hyn.


Troedwas adain gron - Wicipedia\nTroedwas adain gron\nRhywogaeth: T. senex\nBombyx senex Hübner, \nNudaria rotunda Haworth, 1809\nGwyfyn sy'n perthyn i urdd y Lepidoptera yw troedwas adain gron, sy'n enw gwrywaidd; yr enw lluosog ydy troedweision adain gron; yr enw Saesneg yw Round-winged Muslin, a'r enw gwyddonol yw Thumatha senex. Mae i'w ganfod yn Ewrop, ac Asia Leiaf hyd at y Crimeia a Siberia.\n15–20 mm ydy lled ei adenydd agored ac mae'n hedfan mewn un genhedlaeth: o ganol Mehefin i ganol Gorffennaf.\nPrif fwyd y siani flewog ydy cen carreg (yn enwedig Peltigera canina) a mwsogl.\nWedi deor o'i ŵy mae'r troedwas adain gron yn lindysyn sy'n bwyta llawer o ddail, ac wedyn mae'n troi i fod yn chwiler. Daw allan o'r chwiler ar ôl rhai wythnosau. Mae pedwar cyfnod yng nghylchred bywyd glöynnod byw a gwyfynod: ŵy, lindysyn, chwiler ac oedolyn.\nWedi dod o "https://cy.wikipedia.org/w/index.php?title=Troedwas_adain_gron&oldid=1750600"


BSc (Anrh) Gwyddor Chwaraeon (Hyfforddi ym… | Grŵp Llandrillo Menai\nBSc (Anrh) Gwyddor Chwaraeon (Hyfforddi ym maes Chwaraeon) (Atodol)\nOs ydych chi eisoes wedi cwblhau Gradd Sylfaen (FdSc) mewn Gwyddor Chwaraeon (Hyfforddi ym maes Chwaraeon) (neu debyg), mae'r cwrs hwn yn rhoi cyfle i chi symud ymlaen i Lefel 6 ac ennill gradd anrhydedd lawn.\nBydd y rhaglen hon yn caniatáu i chi:\nAdeiladu ar brofiad Hyfforddi a Gwyddor Chwaraeon galwedigaethol, gan ddarparu fframwaith academaidd manylach\nCynyddu a chyfleu safbwyntiau newydd mewn gwyddoniaeth chwaraeon a hyfforddi, gan herio safbwyntiau blaenorol\nYmgymryd â dysgu annibynnol ac ymchwil academaidd ym maes chwaraeon\nDatblygu dadansoddiad beirniadol o sgiliau gwyddor chwaraeon a hyfforddi chwaraeon mewn amrywiaeth o chwaraeon ac ar bob lefel o allu, gan gynnwys poblogaethau arbennig\nDarparu sgiliau uwch a gwybodaeth i ddysgwyr i ddatblygu gyrfa o fewn y sector\nCynnig profiad dysgu unigryw a chefnogol\nAr ôl cwblhau Gradd Sylfaen (FdSc) mewn Gwyddor Chwaraeon (Hyfforddi ym maes Chwaraeon) neu gymhwyster cywerth, gan sicrhau teilyngdod o leiaf (sy'n gywerth â chanran gyffredinol o 60%), gall dysgwyr fynd ymlaen i ddilyn cwrs gradd BSc (Anrh). Rhaid i ymgeiswyr a gafodd farc llwyddo da yn y radd sylfaen lwyddo mewn cyfweliad ac ni ddylai eu sgôr yn y modiwl ymchwilio ar Lefel 5 fod yn is na 50%.\nMeistrolaeth dda ar y Gymraeg/Saesneg, gan gynnwys TGAU (neu gymhwyster cywerth) gradd C neu uwch\nDylai unrhyw raddau, diplomâu neu dystysgrifau cymwys a nodir uchod fod wedi'u dysgu a'u hasesu drwy gyfrwng y Gymraeg/Saesneg\nYn achos ymgeiswyr o dramor, i gael mynediad ar Lefel 6, dylid bod yn rhugl yn y Saesneg hyd at safon TOEFL 550 neu uwch (ni ddylai unrhyw elfen fod yn llai na 525), neu IELTS 6.0 neu uwch (ni ddylai unrhyw elfen fod yn llai na 5.5).\nGweithdai a sesiynau ymarferol\nSteve Kehoe (Rhaglen Arweinydd): kehoe1s@gllm.ac.uk\nSian Backhouse (Gweinyddiaeth): backho1s@gllm.ac.uk\nProfion yn y dosbarth (llyfr agored a chaeedig)\nMae'r cwrs hwn yn cynnig nifer o opsiynau ar gyfer datblygiad proffesiynol ac addysgol ichi. Gallwch ddewis symud ymlaen at gymhwyster is-raddedig neu broffesiynol, gan gynnwys gradd Meistr neu Dystysgrif Addysg i Raddedigion.\nNeu, gallai'r Radd Anrhydedd arwain ymlaen yn syth at swydd yn y sector cyhoeddus neu breifat. Gallwch weithio fel hyfforddwr neu reolwr hyfforddi, neu mewn rôl cymorth gwyddor chwaraeon neu ddatblygu chwaraeon. Gallech hefyd fynd i un o'r proffesiynau iechyd neu wyddonol cysylltiedig, lle bydd eich profiad ymchwil yn arbennig o berthnasol.\nAm bob 10 credyd, dylai myfyrwyr ymgysylltu â thua 100 o oriau tybiannol o ddysgu. Bydd hyn oddeutu 30% o gyswllt dysgu uniongyrchol, a 70% o ddysgu annibynnol i fyfyrwyr.\nFfisioleg Uwch (20 credyd, gorfodol)\nNod y modiwl hwn yw ymchwilio i ffisioleg lludded mewn amgylchedd eithafol (gwres) a thechnegau ymarfer a gynlluniwyd yn benodol i dargedu addasiadau ffisiolegol allweddol, ynghyd â'r canfyddiadau anghyson a geir yn y deunyddiau. Bydd y myfyrwyr yn parhau hefyd i feithrin sgiliau hyfforddi drwy gael eu hasesu'n gwneud y gwaith. (Arholiad 50%, Cymhwysedd ymarfer 50%)\nPwrpas y modiwl hwn yw adeiladu ar y cynnig ymchwil a chwblhau darn o waith annibynnol. Cyn mynd ati i ymchwilio, rhaid i fyfyrwyr wneud cais a chael sêl bendith y pwyllgor moeseg. Mae gofyn i fyfyrwyr gasglu data gwreiddiol/eilaidd, ei ddadansoddi, a darparu casgliadau ysgrifenedig a seiliwyd ar ddeilliannau gwyddonol. (Traethawd hir annibynnol 100%)\nMaterion mewn Hyfforddiant a Hyfforddi Chwaraeon (20 credyd, gorfodol)\nNod y modiwl hwn yw datblygu ymwybyddiaeth feirniadol o faterion cyfoes sy'n ymwneud â hyfforddiant a hyfforddi. Bydd myfyrwyr yn archwilio dadleuon mewn ymchwil ar ffactorau aerobig ac anaerobig allweddol, y defnydd o dechnoleg o fewn yr amgylchedd hyfforddi a natur gymhleth y berthynas hyfforddwr-athletwr. (Beirniadaeth erthygl 50%, Cyflwyniad 50%)\nPoblogaethau Arbennig (20 credyd, gorfodol)\nPrif nod y modiwl hwn yw astudio ffisioleg athletwyr ifanc a rhai hŷn, ynghyd â'r modd y maent yn ymateb i ymarfer corff. Hefyd, sefydlir y cysylltiad rhwng hyn a pherfformiad. Edrychir ar ymarferion sy'n cael eu hargymell, ar sail tystiolaeth, ar gyfer cyflyrau a phoblogaethau penodol ac ar sut y mae'r rhain yn cyfrannu at raglenni hyfforddi sy'n gysylltiedig ag iechyd. (Traethawd ysgrifenedig 60%, Cyflwyniad poster and viva voce 40%)\nSeicoleg Chwaraeon i Hyfforddwyr (20 credyd, gorfodol)\nNod y modiwl hwn yw addysgu dysgwyr ynghylch damcaniaethau a modelau gorbryder a'u perthynas â pherfformiad, a rhoi i ddysgwyr y sgiliau a'r wybodaeth sy'n gysylltiedig ag ymyrraeth effeithiol. Yn y modiwl hwn, edrychir ar sut i lunio a dethol damcaniaethau priodol er mwyn deall ymddygiad perfformiwr mewn cyd-destun cystadleuol. Bydd hyn yn galluogi dysgwyr i feithrin dealltwriaeth o'r egwyddorion seicolegol sydd wrth wraidd ymddygiad athletwyr ac i ddatblygu ffyrdd o hybu perfformiad athletwyr drwy gyfrwng amrediad o ymyriadau sy'n gysylltiedig â seicoleg chwaraeon, gan roi theori seicoleg chwaraeon ar waith mewn sefyllfaoedd go iawn. (Traethawd ysgrifenedig 60%, Astudiaeth achos 40%)


Mathemateg a Mathemateg Rhifedd – Ysgol Y Strade\nMathemateg a Mathemateg Rhifedd\nYou are here: Home / Mathemateg a Mathemateg Rhifedd\nBydd cyfle gan ddisgyblion i ennill 2 gymhwyster TGAU Mathemateg llinol gwahanol, sef TGAU Mathemateg Rhifedd, a TGAU Mathemateg.\nMae’r amcanion asesu ar gyfer y 2 TGAU yma’n gofyn i ddisgyblion :\ndethol a defnyddio dulliau mathemategol mewn amrywiol gyd-destunau, ac allan o gyd-destun\nBydd disgwyl i ddisgyblion sy’n cael eu cofrestru ar gyfer TGAU Mathemateg fod yn gyfarwydd â’r wybodaeth, y sgiliau, a’r ddealltwriaeth sydd ymhlyg yn TGAU Mathemateg Rhifedd.\nRhaid i’r disgyblion sefyll cyfanswm o 4 papur arholiad er mwyn ennill y 2 gymhwyster TGAU llinol gwahanol. Disgwylir iddynt sefyll yr arholiadau canlynol :\nTGAU Mathemateg Rhifedd :\nPapur 1 (Uned 1 – arholiad heb gyfrifiannell)\nPapur 2 (Uned 2 – arholiad cyfrifiannell)\nTGAU Mathemateg :\nAr gyfer y 2 TGAU Mathemateg llinol gwahanol, bydd 3 haen mynediad gyda rhai graddau yn gorgyffwrdd. Dewisir yr haen mynediad er mwyn sicrhau y bydd ymgeiswyr yn medru dangos eu cyrhaeddiad gorau.\nPennaeth Adran: Mr Elis Jones


Heneiddio a'r Cof: Ymagwedd Lenyddol - Cyrsiau rhan amser i oedolion - Prifysgol Caerdydd\nRydym bellach yn byw mewn byd lle mae bywydau'n para dipyn yn hirach na rhai'r cenedlaethau blaenorol.\nMae newidiadau mewn gofal meddygol, y bwyd a fwytawn a natur ein gwaith wedi arwain at newidiadau yng ngwneuthuriad ein cymdeithas. Rydym yn tyfu'n hŷn.\nMae'r modiwl hwn yn trin a thrafod ystyr ysgrifennu am heneiddio a'r cof drwy ffuglen a gwaith ffeithiol-greadigol. Mae’n archwilio’r mathau o ymadroddion a delweddau sy’n ailymddangos mewn testunau sy’n dychmygu ac yn archwilio gwahanol fathau o brofiadau, o’r syniad o dyfu’n hŷn i fyw bywyd llawn.\nByddwch yn archwilio syniadau gerontoleg llenyddol yng nghyd-destun nofelau, straeon byrion, hunangofiant a chofiant.\nCyflwynir y modiwl drwy ddeg sesiwn 2 awr, a fydd yn cynnwys darlithoedd, trafodaethau dosbarth, gwaith grŵp bach, a sesiynau dadlau. Caiff sesiynau dosbarth eu hategu gan adnoddau sydd ar gael ar Dysgu Canolog..\nmenywod a heneiddio\nllenyddiaeth oed mawr\nhenaint mewn ysgrifennu Cymreig mewn Saesneg\nheneiddio, y cof, a bildungsroman\nnesáu at heneiddio o wahanol ddiwylliannau.\nByddwch yn cynhyrchu portffolio o waith ysgrifennu o tua 1600 o eiriau.\nNora Ephron, I remember Nothing (2010)


Diweddarwyd 07 Ebrill 2015\nAdroddiad Blynyddol i Ysgolion 19/01/16\nMae’r adroddiad yn cynnwys dolenni i bob dogfen a luniwyd ar gyfer ysgolion a’u cyrff llywodraethu dros y flwyddyn academaidd o 2014 i 2015.\nGwrthsafiad a pharch - datblygu cydlyniant cymunedol 2015 12/01/16\nCanllawiau ar gyfer presenoldeb yn yr ysgol a gwyliau crefyddol 2016 07/01/16\nMae’r ddogfen hon yn rhoi canllawiau cyffredinol i helpu penaethiaid benderfynu a ddylid awdurdodi absenoldeb i disgyblion ar gyfer defodau crefyddol.\nModel cenedlaethol ar gyfer gweithio’n rhanbarthol 19/11/15\nCadw perfformwyr ifanc yn ddiogel: trwyddedau perfformio ar gyfer plant 04/11/15\nRheoliadau newydd sy’n nodi pryd fydd angen trwyddedau ar blant i gymryd rhan mewn perfformiadau cyhoeddus, neu weithgareddau chwaraeon neu fodelu â thâl.\nDysgwyr sydd wedi cael eu gwahardd o’r ysgol 22/10/15\nCanllawiau gall ysgolion eu cynnig i ddysgwyr ar ôl iddynt gael eu gwahardd.\nStrategaeth Entrepreneuriaeth Ieuenctid - Cynllun Gweithredu i Gymru 2010-15 12/10/15\nMae’r Strategaeth Entrepreneuriaeth Ieuenctid yn dwyn ynghyd ddimensiynau gwahanol ein polisïau Datblygu Economaidd ac Addysg.\nDyfodol byd-eang – cynllun i wella a hyrwyddo ieithoedd tramor modern yng Nghymru 07/10/15\nMae’r cynllun yn nodi sut y byddwn yn cydweithio â’r consortia addysg rhanbarthol a phartneriaid allweddol i helpu dysgwyr yng Nghymru i gyfathrebu’n effeithiol mewn ieithoedd eraill a gwerthfawrogi diwylliannau eraill.\nPwerau Dyfarnu Graddau Sylfaen i Sefydliadau Addysg Bellach yng Nghymru 15/09/15\nO 15 Medi 2015 ymlaen, bydd y meini prawf a'r canllawiau yn gymwys mewn perthynas â Chymru yn unig. Mae mân ddiwygiadau a chywiriadau yn cael eu gwneud i’r dogfennau ar hyn o bryd a chaiff y fersiynau sydd wedi’u cywiro eu cyhoeddi maes o law.\nFfydd mewn addysg 15/09/15\nMae’r ddogfen hwn yn darparu trosolwg o'r sefydliad a rôl ysgolion â chymeriad crefyddol dynodedig yn y system addysg.\nAriannu Ôl-16 i ddysgwyr sydd ag anhawsterau dysgu mewn colegau arbenigol 09/09/15\nDiogelu darpariaeth i ddysgwyr sydd ag anhawsterau dysgu mewn sefydliadau addysg bellach arbenigol.\nCanllawiau rheoli gwybodaeth i ysgolion 02/09/15\nCyngor ac arweiniad i ysgolion ynghylch storio gwybodaeth o fewn y platfform Hwb+.\nY Grant Amddifadedd Disgyblion a’r Grant Amddifadedd Disgyblion Blynyddoedd Cynnar 20/07/15\nMae’r grantiau hyn yn darparu cymorth ariannol i helpu mynd i’r afael ag effaith tlodi ar gyrhaeddiad.\nRheoli presenoldeb gweithlu ysgolion yn effeithiol 17/07/15\nTrosolwg o rolau a chyfrifoldebau, yn ymwneud â rheoli presenoldeb, pawb sy’n rhan o’r gwaith o addysgu plant a phobl ifanc.\nStrategaeth Addysg Cyfrwng Cymraeg: Adroddiad blynyddol 17/07/15\nCyfarwyddyd ynghylch Cyfrifon i sefydliadau addysg bellach 09/07/15\nCyngor ynghylch ein cyfarwyddiadau ar ein gofynion mewn perthynas â’u datganiadau ariannol archwiliedig.\nSafonau a argymhellir ar gyfer hidlo’r we yn ysgolion Cymru 29/06/15\nBydd y safonau hyn yn rhoi’r cyfle i athrawon addysgu disgyblion ynghylch ymddygiad ar-lein diogel, cyfrifol ac ystyriol.\nGweithdrefnau ar gyfer adrodd ar achosion o gamymddwyn ac anghymwystra yn y gweithlu addysg yng Nghymru 08/06/15\nMae'r canllawiau hyn yn rhoi gweithdrefnau statudol manwl i gyflogwyr ac asiantau eu dilyn wrth gyflwyno adroddiadau i'r Gwasanaeth Datgelu a Gwahardd neu Gyngor y Gweithlu Addysg.\nGrant Gwella Addysg: Asesiad o'r Effaith ar Gydraddoldeb 20/05/15\nMae’r Grant Cyflawniad Lleiafrifoedd Ethnig a’r Grant Addysg Plant Sipsiwn a Phlant Teithwyr bellach yn rhan o’r Grant Gwella Addysg, ers 1 Ebrill 2015.\nGwahardd o ysgolion ac unedau cyfeirio disgyblion 23/04/15\nGellir gwahardd plentyn o ysgol neu uned cyfeirio disgyblion os yw wedi torri polisi ymddygiad yr ysgol yn ddifrifol neu os yw’n peri risg i addysg neu les dysgwyr eraill.\nUndod ac Amrywiaeth - Asesiad o effaith 07/04/15\nCyhoeddwyd yr asesiad o effaith hwn yn 2012 ar gyfer canllaw Undod ac Amrywiaeth Llywodraeth Cymru.\nUndod ac Amrywiaeth - Asesiad sgrinio 07/04/15\nCyhoeddwyd yr asesiad sgrinio hwn yn 2010 ar gyfer canllaw Undod ac Amrywiaeth Llywodraeth Cymru.\nMemorandwm Ariannol ar gyfer sefydliadau addysg bellach a sefydliadau addysg uwch sy'n darparu addysg bellach yng Nghymru 10/03/15\nCod Ymarfer archwilio addysg Bellach 10/03/15\nDysgu Creadigol drwy’r Celfyddydau – cynllun gweithredu i Gymru 02/03/15\nCynllun gweithredu i Gymru yn ceisio codi lefel cyrhaeddiad drwy greadigrwydd, cynyddu a gwella profiadau celfyddydol mewn ysgolion, a helpu athrawon ac ymarferwyr celfyddydol i ddatblygu eu sgiliau.\nPolisi Cwynion Plant - Asesiad sgrinio 03/02/15\nCyhoeddwyd yr asesiad sgrinio hwn yn 2010 ar gyfer y Polisi Cwynion Plant.\nAddysg rhyw a chydberthynas mewn ysgolion - Asesiad sgrinio 03/02/15\nCyhoeddwyd yr asesiad sgrinio hwn yn 2010 ar gyfer y canllawiau Addysg rhyw a chydberthynas mewn ysgolion.\nHyfforddi tiwtoriaid darllen gwefusau yng Nghymru - Asesiad sgrinio 03/02/15\nYn 2012 roedd cynnig ar y cyd wedi’i gyflwyno i ddatblygu a chyflenwi hyfforddiant i diwtoriaid darllen gwefusau.\nCyfarwyddyd ar Entrepreneuriaeth - Asesiad sgrinio 03/02/15\nCadw dysgwyr yn ddiogel 13/01/15\nRôl awdurdodau lleol, cyrff llywodraethu a pherchnogion ysgolion annibynnol o dan Ddeddf Addysg 2002.\nPecyn cymorth i’w ddefnyddio gan y Gwasanaeth Lles Addysg i wella presenoldeb mewn ysgolion.\nSymudiadau wedi’u rheoli ar gyfer plant a phobl ifanc 01/03/11\nRydym yn argymell fod ystyriaeth yn cael ei rhoi i symudiadau wedi’u rheoli pan gredir yn wirioneddol y byddai dechrau newydd yn beth buddiol i ddisgybl.\nGwrthsafiad a pharch - Datblygu cydlyniant cymunedol 04/02/11\nMae’r 'Gwrthsafiad a pharch: Datblygu cydlyniant cymunedol - dealltwriaeth gyffredin ar gyfer ysgolion a’u cymunedau' yn rhoi canllawiau a chyngor yn amlinellu’r rôl sydd gan ysgolion i’w chwarae wrth ddatblygu a chefnogi dulliau strategol o hyrwyddo a chynnal cydlyniant cymunedol ac atal e


Stuart Ropke yn bwrw golwg yn ôl ar 2021 | Cartrefi Cymunedol Cymru\nMae llawer i edrych yn ôl arno a bod yn falch ohono i fy holl gydweithwyr yn Cartrefi Cymunedol Cymru, a’n haelodau, yn y flwyddyn ddiwethaf. Efallai i ni dreulio’r rhan fwyaf o’r flwyddyn yn gweithio gartref fel y gwnaethom yn 2020, ond gallwn fod yn hyderus y cafodd ein gwaith wrth ochr cymdeithasau tai a gyda phartneriaid eraill argraff enfawr.\nRoedd 2021 bob amser yn mynd i fod yn flwyddyn heriol gydag etholiadau Senedd Cymru ym mis Mai ar ben Covid-19. Ddiwedd y llynedd fe wnaethom lansio ein maniffesto Cartref! a osododd feincnod ar yr hyn y byddai’r sector tai ei angen os oedd i ffynnu. Roeddem eisiau i bwy bynnag fyddai’n arwain Llywodraeth Cymru ar ôl mis Mai 2021 i fuddsoddi a chefnogi digon o gartrefi fforddiadwy, diogel a charbon isel dros dymor nesaf y Senedd. Gan symud ymlaen yn gyflym i’r gyllideb ddrafft ar 20 Rhagfyr, rydym yn awr yn gweld yr ymrwymiad hwnnw; 20,000 o gartrefi cymdeithasol i gael eu hadeiladu dros y pedair blynedd nesaf a’r buddsoddiad mwyaf erioed o £1bn yn y sector tai.\nMae cyflawni lefelau record o fuddsoddiad yn adlewyrchu ymdrech tîm go iawn gan bawb ar draws Cymru a wnaeth yr achos dros dai ac mae CHC wedi chwarae rhan lawn yn yr ymgyrch honno. Byddwn yn treulio 2022 yn gwneud yn siŵr fod y llywodraeth yn cefnogi’r buddsoddiad a wnaiff mewn tai cymdeithasol ac yn helpu i greu amgylchedd gweithredu cadarnhaol i alluogi ein haelodau i adeiladu’r cartrefi hyn ar gyfer y rhai sydd eu hangen.\nRydym wedi gwneud mwy na dim ond dylanwadu ar bolisi tai yng Nghymru a gwneud yr achos dros fuddsoddi mewn cartrefi newydd – gwnaethom yn sicr fod y sector tai yn ganolog i syniadau am ddatgarboneiddio. Gan fod llawer ohonom wedi treulio mwy o amser gartref nag unrhyw le arall yr ychydig flynyddoedd diwethaf hyn, mae mwy o ymwybyddiaeth o sut ydym yn byw, yn ogystal â ble yr ydym yn byw. Wrth i lefelau tlodi a digartrefedd barhau’n llawer rhy uchel, mae digon ar ôl i’w gyflawni a byddwn yn parhau i drin y materion sy’n bwysig i’n haelodau a’u cefnogi yn eu cais i fod yn wych.\nWrth i ni fynd i mewn i 2022, gyda’r pandemig yn dal i fod gyda ni, mae’n sicr fod llawer o heriau a mwy o newid i ddod. Byddwn yn parhau gyda help ein bwrdd a chydweithwyr i sicrhau ein bod yn canolbwyntio ar yr hyn sydd bwysicaf, nid yn unig yn sut y gosodwn ein blaenoriaethau ond hefyd sut y darparwn ein gwasanaethau i’n haelodau. Ymddengys yn glir na fydd pethau yn dychwelyd i sut oeddent cyn i Covid-19 ddod i ddominyddu ein byd yn ôl ym mis Mawrth 2022, a’r her yn awr yw sicrhau fod eich corff aelodaeth yn ffit ar gyfer byd sydd wedi newid.\nPam fod cymdeithasau tai yn parhau i wynebu heriau digidol?


Brwydr rhwng Eos a’r BBC yn parhau - Gair Rhydd\nBrwydr rhwng Eos a’r BBC yn parhau\nEr i S4C ac Eos ddod i gytundeb ynglŷn â thalu cerddorion am yr hawl i chwarae eu cerddoriaeth, mae’r BBC dal i frwydro, Taf-od sy’n adrodd\nMewn erthygl Taf-od dros i fis yn ôl, adroddwyd fod Eos, cwmni newydd sy’n cynrychioli artistiaid Cymraeg, mewn dadl gyda S4C a BBC Cymru ynglŷn â’r arian mae cerddorion yn ei dderbyn am gael eu caneuon wedi ei darlledu. Ers hynny, mae S4C wedi dod i gytundeb – ond nid y BBC.\nCyhoeddwyd wythnos diwethaf y bydd Eos a’r BBC yn cynnal cyfarfodydd ym mis Chwefror i drafod y sefyllfa. Mae’n debyg fod y ddwy ochr yn gweld angen ar ganolwr annibynnol i helpu gyda ffurfio cytundeb. Tra bod yr anghydfod yn parhau, nid oes gan Radio Cymru hawl i ddarlledu miloedd o ganeuon Cymraeg, gan gynnwys traciau Bryn Fôn, Dafydd Iwan ac Elin Fflur, ymysg eraill. Bu Bryn Fôn yn y senedd yn ddiweddar yn trafod y sefyllfa, lle ddatgelodd y bod siawns y bydd yr anghytuno yn parhau am bron i chwe wythnos arall. Fe gyhuddwyd y BBC gan y canwr o fod yn fargeinwyr gwael ac o fod yn styfnig ac hawliodd eu bod weid cael llawer o gefnogaeth yn eu achos.\nAr y llaw arall, mae S4C wedi dod i gytundeb y bydd yn caniatáu’r sianel i chwarae cerddoriaeth gan artistiaid wedi eu cynrychioli gan Eos. Dywedodd Cadeirydd Eos, Gwilym Morus ei fod yn ddiolchgar i benaethiaid S4C “am gynnal y trafodaethau hyn mewn ysbryd o gydweithio er mwyn cyrraedd cytundeb”.\nYn sicr, mae penderfyniad S4C i ddod i gytundeb gyda thelerau Eos yn symudiad da yn nhermau delwedd y sianel, yn enwedig mewn gwrthgyferbyniad gyda BBC Cymru, sydd i lawer yn ymddangos i fod yn amharod i helpu rhoi mwy o arian i’r sîn roc Gymraeg. Er mai hyn efallai yw’r ddelwedd i lawer o’r cyhoedd, rhaid cysidro’r hyn mae Eos yn ei ofyn gan BBC Radio Cymru, sydd, i gymharu gyda gorsafoedd radio eraill, gyda chyllideb hynod o fach, ac mae’n debyg iawn fod yr hyn mae Eos yn ei ofyn ohonynt yn swm na allai Radio Cymru fforddio.\nMewn rhai ffyrdd, gallai’r hyn mae Eos yn ei ofyn i weld yn annheg iawn, yn enwedig yn dilyn yr holl waith mae Radio Cymru wedi ei wneud i gynnal a hybu’r SRG. Yn wir, heb yr orsaf, ni fuasai’r mwyafrif o’r cerddorion yn gallu byw fel cerddorion, yw hi’n bosib fod elfen farus i’r hyn mae Eos yn ei wneud, heb gysidro gwaith amhrisiadwy mae’r orsaf a’i DJs wedi ei wneud? Beth bynnag yw barn y genedl, mae’n debyg iawn y bydd y dadlau’n parhau, yn enwedig wedi i Brif Weinidog Cymru Carwyn Jones gyhoeddi na fydd e’n ymyrryd yn y sefyllfa, er iddo ddweud ei fod yn “gobeithio y byddwn ni mewn sefyllfa, gydag amser, lle y bydd pawb yn fodlon gyda’r setliad”. Er mwyn lles pawb, y SRG ac yn enwedig gwrandawyr Radio Cymru, mae gobaith y bydd cytuno rhwng y ddau barti yn fuan.\nTagsBBC cerddoriaeth eos radio cymru s4c\nOchr dywyll y crysau duon\nRace Horses yn cyhoeddi eu gig olaf


Canfod llawysgrif Gymraeg 470 oed yn Northampton - BBC Cymru Fyw\nCanfod llawysgrif Gymraeg 470 oed yn Northampton\nImage caption Cafwyd hyd i'r lawysgrif - sy'n dyddio'n ôl i tua 1550 - yn Northampton\nDywed ymchwilydd llawysgrifol yn Aberystwyth ei fod methu credu ei fod wedi dod o hyd i lawysgrif Gymraeg o'r 1550au yn Sir Northampton.\nAr hyn o bryd mae Gruffudd Antur ar y cyd â'r ysgolhaig Daniel Huws yn paratoi tair cyfrol arloesol ar lawysgrifau cysylltiedig â Chymru o c.800 i c.1800.\nFel rhan o'r gwaith mae Mr Antur wedi bod yn teithio i amrywiol lefydd er mwyn canfod llawysgrifau coll.\nAr hyd y blynyddoedd mae nifer o lawysgrifau wedi'u canfod mewn mannau annisgwyl.\nCafodd casgliad o achau Ynys Môn ei ganfod mewn archifdy yn Wakefield a chafwyd o hyd i lawysgrif debyg yn Stafford.\nHanes gwrthryfel Glyndŵr\nOnd mae'r llawysgrif y cafwyd hyd iddi yn ddiweddar yng nghasgliad Finch-Hatton o Kirby Hall yn Northampton wedi cael ei chopïo gan Syr Siôn Prys oddeutu 1550, ac mae'n cynnwys hanes gwrthryfel Glyndŵr.\nSiôn Prys oedd y gŵr a oedd yn gyfrifol am y llyfr Cymraeg cyntaf i'w argraffu (Yny Lhyvyr Hwnn, 1546) ac ef oedd perchennog Llyfr Du Caerfyrddin yn fuan ar ôl diddymiad y mynachlogydd.\nImage caption Gruffudd Antur: 'Mae dod o hyd i bethau newydd, cyffrous fel hyn yn calonogi dyn'\nYn ôl Gruffudd Antur mae'n llawysgrif ddigon diolwg ac mae'n hawdd "credu ei bod wedi llechu'n ddisylw yn yr un cartref ers canrifoedd".\nDywedodd: "Dwi'n gobeithio y bydd llawysgrif Northampton yn taflu goleuni newydd ar Siôn Prys fel gŵr sy'n pontio rhwng sawl gwahanol fyd - rhwng y traddodiad llawysgrifol ar y naill law a byd newydd y wasg argraffu ar y llaw arall, a hefyd rhwng y beirdd a dysgedigion Lloegr.\n"Dyma lawysgrif sy'n cynnig pob math o wybodaeth newydd am y ffynonellau llawysgrif a llafar oedd ar gael - a'r berthynas agos rhwng dyneiddwyr fel Siôn Prys a beirdd fel Ieuan ap Huw Cae Llwyd, Gruffudd Hiraethog a Gruffudd ab Ieuan ap Llywelyn Fychan."\nYchwanega Mr Antur bod y testunau sydd yn y llawysgrif hefyd yn ddiddorol am nad oes neb wedi'u gweld o'r blaen ac maent yn taflu goleuni newydd ar feirdd fel Maredudd ap Rhys.\n"Ond yr hyn sy'n fwyaf difyr yw cyd-destun y testunau - mae'r rhain yn hynod werthfawr.\n"Mae dod o hyd i bethau newydd, cyffrous fel hyn yn calonogi dyn," meddai.\nImage caption Bydd llawysgrifau fel yr un yma yn cael eu harddangos yn y gwaith newydd\nMae cyhoeddi'r cyfrolau yn brosiect rhwng Canolfan Uwchefrydiau Cymreig a Cheltaidd Prifysgol Cymru a'r Llyfrgell Genedlaethol.\nYn ogystal â rhoi manylion am y llawysgrifau bydd y cyfrolau hefyd yn rhoi gwybodaeth am yr ysgrifwyr ac yn cyflwyno delweddau o'r llawysgrifau.\nMae disgwyl i'r cyfrolau gael eu cyhoeddi ym mis Medi 2020.


Cyllid gwerth €1.9m gan yr UE i gysylltu cymunedau yn Iwerddon a Chymru drwy straeon am y seintiau Celtaidd | Ireland Wales Territorial Co-operation Programme\nCyllid gwerth €1.9m gan yr UE i gysylltu cymunedau yn Iwerddon a Chymru drwy straeon am y seintiau Celtaidd\nHeddiw [Dydd Gwener 25 Ionawr], mae'r Cwnsler Cyffredinol a'r Gweinidog Brexit, Jeremy Miles, wedi cyhoeddi prosiect newydd i ail-ddarganfod treftadaeth hudol y seintiau canoloesol cynnar, Dewi Sant a'i ddisgybl Sant Aidan.\nMae Dewi Sant, nawddsant Cymru, yn cael ei gofio yn ninas Tyddewi, lle treuliodd llawer o'i fywyd, tra bod gan Sant Aidan gysylltiadau agos â Wexford, a gyda thref Ferns yn arbennig. Yn ogystal â galluogi'r ddwy gymuned i ail-ddarganfod y dreftadaeth y maent yn ei rhannu, nod y prosiect yw defnyddio'r hanes hwn i ddenu ymwelwyr newydd i'r cymunedau arfordirol hyn.\nDan arweiniad Cyngor Sir Penfro, mewn partneriaeth ag Awdurdod Parc Cenedlaethol Arfordir Penfro, Cyngor Sir Wexford a Visit Wexford, bydd y prosiect trawsffiniol hwn yn rhoi hwb i dwf economaidd yn y ddau ranbarth drwy waith adfywio, prosiectau diwylliannol ac addysgiadol a mentora rhwng busnesau.\nY gred yw i Sant Aidan deithio o Wexford i Sir Benfro i astudio dan adain Dewi Sant am nifer o flynyddoedd. Ysbrydolwyd Aidan gan y berthynas hon gyda'i fentor, a dychwelodd i Iwerddon i adeiladu ei fynachdy ei hun yn nhref Ferns. Mae gan Ferns a Thyddewi eglwysi cadeiriol sy'n hanesyddol bwysig: yr eglwys gadeiriol yn Ferns yw'r un leiaf yn Iwerddon, ac mae'r eglwys gadeiriol yn Nhyddewi yn gyrchfan bwysig i dwristiaid.\nMae cynlluniau ar y gweill i adfywio ffynnon y Santes Non yn Nhyddewi, sef man geni Dewi Sant yn ôl y sôn, a bydd gweithiau celf parhaol yn cael eu comisiynu yn y ddwy ardal gyda themâu cyfatebol. Bydd ysgolion yn cymryd rhan mewn prosiect ar y cyd i adrodd stori'r ddau sant, a bydd cyfle i ddisgyblion ymweld â'r wlad bartner.\nDywedodd Jeremy Miles,\n"Mae Cysylltiadau Hynafol yn esiampl wych o'r ffordd y gallwn ddefnyddio arian yr UE i helpu ardaloedd trawsffiniol yn Iwerddon a Chymru drwy annog ymwelwyr i ddarganfod mwy am yr hanes diddorol y mae'r ddwy wlad yn ei rannu. Rwy'n hynod o falch ein bod wedi gallu ariannu'r prosiect unigryw hwn sy'n dathlu cysylltiadau hynafol ein cymunedau.\n“Drwy rannu gwybodaeth a phrofiad, ein gobaith yw y bydd hyn yn sbarduno'r economi ac yn creu ac yn diogelu swyddi yn y sectorau diwylliant, treftadaeth a thwristiaeth. Yng ngoleuni Brexit, mae hi nawr yn bwysicach nag erioed ein bod yn cefnogi ac yn dathlu'r ddolen Geltaidd gref rhwng y ddwy wlad.”\nDywedodd Gweinidog Cyllid, Gwariant Cyhoeddus a Diwygio Llywodraeth Iwerddon, Paschal Donohoe TD:\n“Rwy’n croesawu’r cyhoeddiad am brosiect arall wedi’i ariannu gan Raglen Iwerddon Cymru. Bydd cyllid yr Undeb Ewropeaidd i’r prosiect Cysylltiadau Hynafol yn hybu dealltwriaeth o’r hanes rydyn ni’n ei rannu ac yn cefnogi datblygiad twristiaeth er lles ein dwy wlad.”\nYchwanegodd Arweinydd Cyngor Sir Penfro:\n"Rydym wrth ein boddau clywed bod ein cais i sicrhau grant Cysylltiadau Hynafol wedi bod yn llwyddiannus. Mae'r gwaith hwn wedi bod yn fenter gydweithredol, gyda phartneriaid yn y sector preifat, y sector cyhoeddus a'r trydydd sector yn gweithio gyda ni drwy gydol y broses ymgeisio. Gallwn nawr edrych ymlaen at dair blynedd o weithgareddau cyffrous ym maes diwylliant, treftadaeth, y celfyddydau a datblygu twristiaeth gymunedol yn Wexford a Gogledd Sir Benfro a fydd yn helpu i ddenu mwy o ymwelwyr o dramor, yn enwedig yn ystod tymhorau tawel y flwyddyn."


Ennill y “tri mawr” yng Ngwobrau’r Selar yn “anghredadwy” – Golwg360\nEnnill y “tri mawr” yng Ngwobrau’r Selar yn “anghredadwy”\n“Faswn i ddim wedi gallu dychmygu y basa ni wedi cael rheina i gyd i fod yn onest,” meddai Gwion Ifor, un o aelodau Papur Wal\nMae ennill y “tri mawr” yng Ngwobrau’r Selar yn “anghredadwy”, yn ôl un o aelodau’r band Papur Wal.\nCipiodd Papur Wal wobrau’r Band Gorau, y Gân Orau am ‘Llyn Llawenydd’, a’r Record Hir Orau am ‘Amser Mynd Adra’ yn y Gwobrau eleni.\nCafodd y band eu henwebu am bum gwobr i gyd, ac roedd cael enwebiadau mewn cymaint o gategorïau yn “briliant” yn y lle cyntaf, meddai Gwion Ifor, sy’n chwarae gitâr ac yn canu i’r band.\nRoedd albwm gyntaf Papur Wal wedi cael ei henwebu yn am y Gwaith Celf Gorau, ond ‘Cashews Blasus’ gan Y Cledrau aeth â hi yn y categori hwnnw.\nDerbyniodd y band ddau enwebiad yn y categori Fideo Gorau 2021 hefyd.\n“Roedd o’n briliant cael ein henwebu i gymaint o gategorïau yn y lle cyntaf, roedden ni lawr am bump ohonyn nhw,” meddai Gwion Ifor wrth golwg360.\n“Mae ennill y tri mawr, fysa ti’n gallu dweud – y sengl orau, albym orau, a band gorau – yn unbelievable rili.\n“Faswn i ddim wedi gallu dychmygu y basa ni wedi cael rheina i gyd i fod yn onest, ond rydan ni’n hapus iawn.\n“Mae’r ffaith mai’r cyhoedd sydd wedi pleidleisio, nid rhyw toffs mewn siwt – no offence i unrhyw wobrau eraill – yn golygu bod o’n rhywbeth sydd wedi cael ei fwynhau ar lawr gwlad a phobol sy’n mynychu gigs yn gwrando ar y gerddoriaeth go iawn ac mae hynna wastad yn rhywbeth neis.”\nYdi un o’r gwobrau wedi plesio’r band yn enwedig?\n“Rydan ni’n hapus i gael cydnabyddiaeth am unrhyw beth, mae o’n wych ein bod ni wedi curo’r tri ohonyn nhw yn ffordd eu hunain,” meddai Gwion Ifor.\n“Ddoe, ella, y baswn i wedi dweud bod curo’r albym yn well na churo’r gân oherwydd mi allith cân fod yn flash in the pan, tra bod albym yn gyfanwaith ac roedden ni wedi edrych ymlaen i weld beth oedd ymateb pobol i’r albym.\n“Ond rydan ni bellach wedi cael dallt ein bod ni wedi ennill y band gorau ac mae hynny yn dipyn o gamp hefyd.\n“Yn y bôn rydan ni’n hapus iawn i fod wedi’u hennill nhw i gyd, ac yn ddiolchgar iawn i bawb wnaeth bleidleisio drostan ni.”\nTecwyn Ifan enillodd y Wobr Cyfraniad Arbennig eleni, a Marged Gwenllian, sy’n aelod o sawl band gan gynnwys Y Cledrau a Ciwb, gipiodd teitl Seren y Sîn eleni.\nPapur Wal yn ennill gwobr Band Gorau’r Selar 2021\nGwobrau hefyd i Mared, Y Cledrau, Sŵnami a Los Blancos\n‘Llyn Llawenydd’ gan Papur Wal yn cipio gwobr y Gân Orau yng Ngwobrau’r Selar\nMae hanner yr enillwyr wedi’u cyhoeddi, gan gynnwys Tecwyn Ifan, a bydd yr hanner arall yn cael eu cyhoeddi heno (nos Iau, Chwefror 17)\nPapur Wal yn plastro’r tiwns ar eu halbwm cyntaf\nMae yna gysondeb a hyder yn perthyn i’r ablwm newydd sydd ddim wastad wedi perthyn i’r band\nDathlu darllen plant ar ben-blwydd Diwrnod y Llyfr yn 25 oed\nEleni, mae Diwrnod y Llyfr am ysbrydoli plant a theuluoedd i ystyried eu hunain yn ddarllenwyr ac i ddarllen gyda’i gilydd yn amlach\nStori un ferch yn canfod ei rhyddid ar lwyfan\n“Nes i ddiweddu mewn perthynas dreisgar o’dd ‘di para bron i bum mlynedd, ac yn ystod yr amser yna nes i ddatblygu caethiwed i alcohol a chyffuriau”


Y Gymraeg ar Daith – Newyddion a Digwyddiadau, Prifysgol Bangor\nNoddir y cynllun gan y Coleg Cymraeg Cenedlaethol a bu adrannau Cymraeg ym mhrifysgolion Cymru’n cydweithio i baratoi rhaglen gyfoethog o weithdai i ddisgyblion Blwyddyn 10 ac 11 mewn ysgolion cyfrwng Cymraeg ledled Cymru.\nMae’r project yn ymateb i’r angen i fynd i’r afael â’r her sy’n wynebu pynciau yn y Celfyddydau a’r Dyniaethau, gan gynnwys y Gymraeg fel pwnc lefel ‘A’ a phwnc academaidd.\nLansiwyd y cynllun yn swyddogol yn Ysgol Bro Edern, Dwyrain Caerdydd fore Mawrth, 24 Hydref ym mhresenoldeb Alun Davies, Gweinidog Dysgu Gydol Oes a’r Iaith Gymraeg. Mae disgyblion yn yr ysgol ym Mlwyddyn 12 am y tro cyntaf eleni a phump ohonynt yn astudio Cymraeg Safon Uwch.\nDatblygwyd y cynllun mewn ymgynghoriad â Swyddog Pwnc y Gymraeg yn CBAC ac athrawon Cymraeg ledled Cymru.\nBydd dwy elfen i’r gweithdy – sesiwn gyda’r beirdd Rhys Iorwerth neu Aneirin Karadog yn seiliedig ar eu cerddi sydd ar y fanyleb TGAU Llenyddiaeth, a hefyd sesiwn yng ngofal adrannau Cymraeg y prifysgolion, sy’n annog disgyblion i ystyried y manteision o barhau i astudio’r Gymraeg.\nBwriad y sesiynau rhyngweithiol yw dod â’r maes llafur yn fyw a hefyd danio diddordeb a brwdfrydedd y disgyblion yn y Gymraeg fel pwnc y tu hwnt i’r cymhwyster TGAU.\nBydd pwyslais yn sesiwn y prifysgolion ar ddangos perthnasedd y Gymraeg i fywyd bob dydd yn ogystal â dangos sut mae astudio’r Gymraeg yn gwella sgiliau a chynnig cyfleoedd gyrfa unigryw.\nBydd hefyd sylw i natur gyffrous, amrywiol, ac amlddisgyblaethol gwahanol raddau Cymraeg.\nMeddai’r Athro Gerwyn Wiliams, Pennaeth Ysgol y Gymraeg ym Mhrifysgol Bangor:\n“Yn sgil targedau uchelgeisiol y Llywodraeth i gyrraedd miliwn o siaradwyr Cymraeg, ynghyd â’r galw cynyddol am raddedigion sy’n gallu gweithio’n hyderus ac yn broffesiynol yn y Gymraeg, mae’n amserol bod adrannau Cymraeg y prifysgolion yn cydweithio i hybu’r Gymraeg fel pwnc. Mae Ysgol y Gymraeg Prifysgol Bangor yn falch iawn o fod yn rhan o gynllun mor uchelgeisiol a chyffrous â hwn sydd hefyd yn ffrwyth cydweithio gyda’r Coleg Cymraeg Cenedlaethol a CBAC.”\nO’r chwith i’r dde: Dr Dylan Foster Evans (Prifysgol Caerdydd), Yr Athro Tudur Hallam (Prifysgol Abertawe), Alun Davies (Gweinidog Dysgu Gydol Oes a’r Iaith Gymraeg), Dr Cathryn Charnell White (Prifysgol Aberystwyth), Yr Athro Gerwyn Wiliams (Prifysgol Bangor), Y Prifardd Rhys Iorwerth, Llinos Lloyd (CBAC), Rhian Jones (Coleg Cymraeg Cenedlaethol), Dr Gwennan Schiavone (Coleg Cymraeg Cenedlaethol), Yr Athro Mererid Hopwood (Prifysgol Cymru Y Drindod Dewi Sant), Eurgain Evans (Ysgol Bro Edern), a phedwar o ddisgyblion Ysgol Bro Edern.


Galw am wirfoddolwyr yng Nghwm Garw a Chwm Ogwr i helpu'r rheini sydd mewn angen - CBS Pen-y-bont\nGofynnir i bobl gofrestru gyda Chymdeithas Mudiadau Gwirfoddol Pen-y-bont ar Ogwr (BAVO) i ymgyfeillio a chadw golwg ar les trigolion, i fynd i siopa ar gyfer y rheini sydd ei angen, i fynd â chleifion adref o'r ysbyty, i gasglu presgripsiynau a helpu yng ngheginau cymunedol a banciau bwyd.\nDywedodd Heidi Bennett, Prif Weithredwr Cymdeithas Mudiadau Gwirfoddol Pen-y-bont ar Ogwr (BAVO): “Er bad cannoedd o wirfoddolwyr caredig wedi cofrestru gyda ni yn ystod yr wythnosau diwethaf, mae dal angen mwy mewn rhai ardaloedd fel Cwm Garw a Chwm Ogwr sy'n cynnwys ardal Evanstown.\n“Rydym am i bobl aros yn iach gartref ac rydym yn chwilio am wirfoddolwyr sy'n gallu ein helpu i gadw trigolion mor ddiogel ac iach â phosibl o fewn eu cartrefi eu hunain.\n“Yn ystod y cyfnod hwn, rydym yn chwilio'n benodol am bobl i helpu gyda siopa a dosbarthu/casglu presgripsiynau.\n“Gallai hyn gynnwys helpu i ddosbarthu presgripsiynau a pharseli banc bwyd i deuluoedd, yn ogystal â siopa am hanfodion ar gyfer yr henoed, pobl eiddil ac sy'n agored i niwed sydd wedi'u hynysu yn y cyfnod hwn.\n“Bydd mesurau cadw pellter cymdeithasol yn cael eu gweithredu gan ein bod am ddiogelu ein gwirfoddolwyr hefyd a bydd angen i chi sicrhau eich cludiant eich hun neu ddull o fynd o amgylch y lle.”\nBAVO yw cyngor gwirfoddol y sir ar ran Bwrdeistref Sirol Pen-y-bont ar Ogwr ac mae hefyd yn gweithio gyda Chyngor Bwrdeistref Sirol Pen-y-bont ar Ogwr i gynnig hyfforddiant rhad ac am ddim ar-lein i'r holl wirfoddolwyr i'w helpu yn eu rolau.\nYn ddiweddar, mae BAVO wedi gallu helpu cannoedd o drigolion ar draws y fwrdeistref sirol, gan dderbyn atgyfeiriadau gan yr awdurdod lleol a hunan-atgyfeiriadau.\nGall gwirfoddolwyr wneud cymaint o wahaniaeth i'r rheini sydd mewn angen yn ystod y cyfnod hwn ac rydym yn ddiolchgar iawn i bawb sydd wedi cynnig helpu yn barod\nDhanisha Patel, Aelod y Cabinet dros Lesiant a Chenedlaethau'r Dyfodol\nDylai unrhyw un sydd â diddordeb mewn helpu i wirfoddoli yng Nghwm Ogwr neu Gwm Garw gofrestru ar-lein yn https://bridgend.volunteering-wales.net/vk/volunteers/index.htm neu e-bostio volunteering@bavo.org.uk neu ffonio 01656 810400.


Mae'r Senedd yn rhoi sêl bendith i Gyfleuster Adfer a Gwydnwch € 672.5 biliwn - Gohebydd yr UE\nBydd y Cyfleuster Adfer a Gwydnwch (RRF) yn helpu i foderneiddio economïau'r UE a'u gwneud yn lanach ac yn wyrddach © AdobeStock / Zapp2photo\nHeddiw (10 Chwefror), cymeradwyodd y Senedd y Cyfleuster Adfer a Gwydnwch, a ddyluniwyd i helpu gwledydd yr UE i fynd i’r afael ag effeithiau pandemig COVID-19. Mabwysiadwyd y rheoliad ar yr amcanion, y cyllid a'r rheolau ar gyfer cyrchu'r Cyfleuster Adfer a Gwydnwch (RRF) gyda 582 o bleidleisiau o blaid, 40 yn erbyn a 69 yn ymatal. Y RRF yw'r bloc adeiladu mwyaf o'r € 750 biliwn Y Genhedlaeth Nesaf UE pecyn adfer.\nFfrwyno effeithiau pandemig\nBydd € 672.5bn mewn grantiau a benthyciadau ar gael i ariannu mesurau cenedlaethol sydd wedi'u cynllunio i liniaru canlyniadau economaidd a chymdeithasol y pandemig. Gall RRF hefyd ariannu prosiectau cysylltiedig a ddechreuodd ar 1 Chwefror 2020 neu ar ôl hynny. Bydd yr arian ar gael am dair blynedd a gall llywodraethau’r UE ofyn am hyd at 13% o gyn-ariannu ar gyfer eu cynlluniau adfer a gwytnwch.\nCymhwyster i dderbyn cyllid\nI fod yn gymwys i gael cyllid, rhaid i gynlluniau adfer a gwytnwch cenedlaethol ganolbwyntio ar feysydd polisi'r UE allweddol - y trawsnewidiad gwyrdd gan gynnwys bioamrywiaeth, trawsnewid digidol, cydlyniant economaidd a chystadleurwydd, a chydlyniant cymdeithasol a thiriogaethol. Mae'r rhai sy'n canolbwyntio ar sut mae sefydliadau'n ymateb i argyfwng a'u cefnogi i baratoi ar ei gyfer, ynghyd â pholisïau ar gyfer plant ac ieuenctid, gan gynnwys addysg a sgiliau, hefyd yn gymwys i'w hariannu.\nRhaid i bob cynllun neilltuo o leiaf 37% o'i gyllideb i'r hinsawdd ac o leiaf 20% i gamau digidol. Dylent gael effaith barhaol yn nhermau cymdeithasol ac economaidd, cynnwys diwygiadau cynhwysfawr a phecyn buddsoddi cadarn, ac ni ddylent niweidio amcanion amgylcheddol yn sylweddol.\nMae'r rheoliad hefyd yn nodi mai dim ond aelod-wladwriaethau sydd wedi ymrwymo i barchu rheolaeth y gyfraith a gwerthoedd sylfaenol yr Undeb Ewropeaidd sy'n gallu derbyn arian gan y RRF.\nDragoș PÎSLARU Dywedodd (Renew, RO), un o’r ASEau arweiniol dan sylw: “Mae tynged Ewrop yn ein dwylo ni. Mae'n ddyletswydd arnom i ddarparu adferiad a gwytnwch i'n hieuenctid a'n plant, a fydd yng nghanol yr adferiad. Mae un o chwe philer yr RRF wedi'i neilltuo'n arbennig iddyn nhw, sy'n golygu buddsoddi mewn addysg, diwygio gyda nhw mewn golwg a gwneud ein rhan dros ieuenctid i'w helpu i gael y sgiliau y bydd eu hangen arnyn nhw. Nid ydym am i'r genhedlaeth nesaf fod yn genhedlaeth dan glo. ”\nDeialog a thryloywder\nI drafod cyflwr adferiad yr UE a sut mae'r aelod-wladwriaethau wedi gweithredu'r targedau a'r cerrig milltir, gellir gofyn i'r Comisiwn Ewropeaidd, sy'n gyfrifol am fonitro gweithrediad y RRF, ymddangos gerbron pwyllgorau perthnasol y Senedd bob deufis. Bydd y Comisiwn hefyd yn sicrhau bod system wybodaeth a monitro integredig ar gael i'r aelod-wladwriaethau i ddarparu gwybodaeth gymharol ar sut mae cronfeydd yn cael eu defnyddio.\nSiegfried MUREŞAN Dywedodd (EPP, RO), un o’r ASEau arweiniol a fu’n rhan o’r trafodaethau yn ystod y ddadl ddydd Mawrth (9 Chwefror): “Mae’r bleidlais heddiw yn golygu y bydd arian yn mynd i bobl a rhanbarthau y mae’r pandemig yn effeithio arnynt, bod cefnogaeth yn dod i ymladd hyn argyfwng ac i adeiladu ein cryfder i oresgyn heriau'r dyfodol. Bydd y RRF yn helpu i foderneiddio ein heconomïau a'u gwneud yn lanach ac yn wyrddach. Rydym wedi gosod y rheolau ar sut i wario'r arian ond wedi'u gadael yn ddigon hyblyg i ddiwallu gwahanol anghenion aelod-wladwriaethau. Yn olaf, rhaid peidio â defnyddio'r arian hwn ar gyfer gwariant cyllidebol cyffredin ond ar gyfer buddsoddi a diwygio. ”\nUnwaith y bydd y Cyngor hefyd wedi cymeradwyo'r rheoliad yn ffurfiol, bydd yn dod i rym ddiwrnod ar ôl ei gyhoeddi yng Nghyfnodolyn Swyddogol yr UE.\nEider RHEBIAL GARDIAZABAL (S&D, ES), dywedodd un o’r prif drafodwyr: “Y RRF yw’r ymateb cywir i effaith y firws. Mae iddo ddau nod: yn y tymor byr, adfer trwy gefnogi incwm cenedlaethol gros (GNI), buddsoddiadau ac aelwydydd. Yn y tymor hir, bydd yr arian hwn yn arwain at newid a chynnydd i gyflawni ein nodau digidol a hinsawdd. Byddwn yn sicrhau y bydd y mesurau yn lliniaru tlodi a diweithdra, ac yn ystyried dimensiwn rhyw yr argyfwng hwn. Bydd ein systemau iechyd hefyd yn dod yn fwy gwydn. ”\nBydd y testun a fabwysiadwyd ar gael yma (9.02.2021)\nProffil y rapporteur: Siegfried MUREŞAN (EPP, RO)\nProffil y rapporteur: Eider GARDIAZABAL RUBIAL (S&D, ES)\nProffil y rapporteur: Dragoș PÎSLARU (Adnewyddu, RO)\nAriannu'r Undeb yn y dyfodol: MFF, Eich Adnoddau Eich Hun a'r Genhedlaeth Nesaf UE\nTabl Cenhedlaeth Nesaf yr UE (tudalen 5)\nDatganiadau gan Eider GARDIAZABAL RUBIAL (S&D, ES), Siegfried MUREŞAN (EPP, RO) a Dragoș PÎSLARU (Renew, RO), cyd-rapporteurs a darnau o'r bleidlais derfynol


BlogMenai.com: Ydi Miliband yn wir yn anaddas i fod yn Brif Weinidog?\nYdi Miliband yn wir yn anaddas i fod yn Brif Weinidog?\nWel, meddyliwch am y peth am funud:\nMae yna stori yn torri mewn papur dyddiol adain Dde sydd wedi gweld cwymp sylweddol yn ei safonau newyddiadurol yn ddiweddar. Mae'r stori yn honni bod Gweinidog Cyntaf yr Alban wedi dweud wrth lysgenad Ffrainc nad ydi Miliband yn addas i fod yn Brif Weinidog. Dydi'r stori ddim yn wir.\nMae tri pherson oedd yn y cyfarfod yn cadarnhau nad oedd y stori yn wir - llysgenad Ffrainc, cynrychiolydd y llysgenad a Gweinidog Cyntaf yr Alban. Ond mae'n well gan Miliband gredu memo sydd wedi ei 'sgwennu gan was sifil yn Swyddfa'r Alban (mae'n debyg) nad oedd yn y cyfarfod a sydd yn nodi bod y stori'n anhebygol o fod yn wir.\nMewn geiriau arall mae'n awgrymu bod llysgenad Ffrainc yn gelwyddog, bod swyddog arall yng ngwasanaeth diplomataidd Ffrainc yn gelwyddog, a bod Gwrinidog Cyntaf un o wledydd y DU yn gelwyddog - a hynny ar y sail mwyaf tila y gallai dyn feddwl amdano.\nRwan, dwi'n mawr obeithio nad Cameron fydd y Prif Weinidog ar ol Mis Mai - ond mae'r bennod yma yn codi'r cwestiwn o pa mor addas ydi Miliband ar gyfer y job.


Sut i chwarae MKV ar Xbox un\nOs ydych am chwarae MKV ar Xbox One ar gyfer profiad gweledol mawr, mae angen i chi drosi'r MKV i fformatau hollol gydnaws Xbox ar gyfer defnyddiau. Ddarllen mwy >>\nPostio gan Christine Smith | 24.09.2015\nSut i chwarae DivX ar Xbox un\nYn cael trafferth i chwarae ffeiliau DivX ar Xbox One? Ydy, mae'n broblem gyffredin. Dim ond Gwiriwch y rheswm a chael ateb hawdd yma. Ddarllen mwy >>\nSut i chwarae AVI ar Xbox un\nWeithiau, byddwch chi ar draws rhai ffeiliau AVI y na ellir ei chwarae ar Xbox One. Mae angen i chi i drosi hyn fideos AVI Xbox un ffeiliau fformat wedi'i gefnogi'n llawn. Ddarllen mwy >>\nSut gall yn gwylio fideo ar Xbox un?\nEisiau gwybod sut gall eich ffrwd, drych neu wylio fideos ar eich Xbox One? Gallwch hefyd droi a gwylio hynny ffeiliau fideo heb gymorth arno. Ddarllen mwy >>\nSut i chwarae FLV ar Xbox un\nEisiau chwarae FIV ar Xbox One? Mae'r erthygl hon yn dweud wrthych trawsnewidydd fideo Xbox un i adael i chi chwarae FLV hawdd ar Xbox One. Ddarllen mwy >>\nTeimlo'n rhwystredig dros beth y gallwch ei wneud gyda eich Xbox One? Treulio ychydig o funudau i ddarllen hwn a byddwch yn falch dros beth yr ydych wedi baglu ar. Ddarllen mwy >>\nSut i unrhyw fformat fideo o Gyfrifiadur i Xbox un ffrwd\nMae'r erthygl hon yn dweud wrthych sut i ffrwd unrhyw fformat fideo o Gyfrifiadur i Xbox One, boed y fformat yn cefnogi neu beidio. Ddarllen mwy >>\nMae'r erthygl hon yn rhestru uchaf 3D fideos YouTube 15 ar gyfer plant ac mae pob un ohonynt yn cartŵn fideos gydag effeithiau 3D anhygoel. Ddarllen mwy >>\nPostio gan Liza Brown | 24.09.2015\nDeg uchaf-gweld ffilmiau 3D ar Netflix\nErthygl hon oedd dangos ffilmiau 3D deg edrychwyd o'r brig a restrir ar Netflix yn seiliedig ar farn prif straeon. Ddarllen mwy >>\nUchaf ffilmiau 3D deg i chwilio amdanynt yn ystod ail hanner 2014\nMae'r erthygl hon yn dangos ffilmiau 3D newydd deg uchaf yn yr ail flwyddyn a hanner o 2014 gyda prif straeon. Ddarllen mwy >>\nYdych chi eisiau gwybod y caneuon enw yn chwarae mewn ffilmiau 3d enwog? Gwirio caneuon deg uchaf a byddwch yn gweld ffilmiau 3d enwog fel The Lion King. Ddarllen mwy >>\nCamerâu fideo 3D deg uchaf\nMae'r erthygl hon yn dangos camerâu deg uchaf sy'n gallu cofnodi a saethu fideos 3D gyda prif nodweddion. Ddarllen mwy >>\nUchaf gwefannau deg i rentu fideos 3D ar-lein\nMae'r erthygl hon yn rhestru gwefannau deg uchaf i rentu fideos 3D ar-lein, rhan fwyaf ohonynt gyda digonedd o adnoddau fideo. Ddarllen mwy >>\nGweld fideo 3D allforio ar Gyfrifiadur neu teledu 3D\nMae'r erthygl hon yn cyflwyno sut i chwarae fideos 3D ochr-yn-ochr naill ai ar Gyfrifiadur neu eich teledu 3D. Ddarllen mwy >>\nUchaf 5 ffyrdd o wylio fideos ar eich teledu\nMae'r erthygl hon yn dweud wrthych 5 ffyrdd o wylio fideos ar y teledu. Newydd ddarllen drwyddo i gael mwy o wybodaeth. Ddarllen mwy >>\nPostio gan Christine Smith | 23.09.2015\nNi allaf weld ffeiliau AVI ar eich teledu trwy USB? Mae hynny'n digwydd. Gadewch i ni geisio rhyw ffordd haws ac yn gynt: amgodio nhw i ba bynnag fformat y mae angen ichi mewn 3 cham syml. Dim ond yn dilyn tiwtorial hwn. Ddarllen mwy >>\nGall teledu Samsung yn chwarae MKV? Ie, gallwch wneud hynny hawdd cyhyd ag y byddwch chi'n defnyddio MKV proffesiynol i trawsnewidydd teledu Samsung i drosi ffeiliau ar gyfer chwarae esmwyth ar ei. Ddarllen mwy >>\nSut i chwarae ffeiliau Quicktime MOV ar y teledu (teledu Samsung yn cynnwys)\nMae rhai ffeiliau MOV(Quicktime) rhyfeddol, ond ni ellir eu chwarae ar y teledu ar ôl ceisio eich holl ymdrechion? Yn dilyn ffordd smart hon i gael gwared ar y mater anghydnawsedd gyflym. Ddarllen mwy >>\nErthyglau hwn yn dangos ffordd syml ac ymarferol i weld fideos FLV ar y teledu. Lawrlwytho ar-lein FLV fideos ei gynnwys hefyd. Ddarllen mwy >>\nSut i chwarae MKV ar y teledu Sony\nGall teledu Sony yn chwarae MKV ffeiliau? ydy mae hi. Fodd bynnag, yn y rhan fwyaf o achosion, fe welwch na ellir MKV i'w chwarae ar y teledu Sony. Yma, gallwch chi wybod pam a chael ateb hawdd. Ddarllen mwy >>\n< Blaenorol 4 5 6 7 8 9 10 11 12 13 Nesaf


Dadlwythwch Calientesports.mx Apk 2022 Ar gyfer Android\nYdych chi'n cael problemau ariannol ac eisiau platfform gwneud arian? Os oes, yna rydym yma gyda'r cais gorau i chi, a elwir yn Calientesports.mx Apk. Dyma'r cymhwysiad Android diweddaraf, sy'n cynnig gwasanaethau betio digidol. Gall defnyddwyr wneud arian parod ar unwaith o'r app hon.\nOherwydd y sefyllfa bandemig bresennol, mae pobl wedi colli eu swyddi a'u ffynhonnell incwm. Mae'n digwydd ym mhob rhan o'r byd. Felly, mae pobl yn chwilio am ffyrdd newydd o gynhyrchu arian, y gallant eu defnyddio i gyflawni eu hanghenion sylfaenol bywyd yn hawdd. Rydych chi'n gwybod mai betio yw un o'r gemau mwyaf peryglus, a all eich gwneud chi'n gyfoethog ar unwaith a hefyd yn dlawd.\nFelly, mae yna wahanol gemau a chwaraeon, y mae pobl yn eu defnyddio ar gyfer betio. Cyn y sefyllfa, mae pobl yn arfer casglu mewn gwahanol fannau a gwneud hapchwarae neu fetio yn syml. Ond mae hefyd yn cael ei effeithio a gall pobl nawr gael problemau gyda gwasanaethau betio.\nFelly, rydym yma gyda'r cymhwysiad, lle gall defnyddwyr gael mynediad i'r byd betio yn syml. Fe ddefnyddion ni'r gair byd oherwydd bod yna dunelli o wahanol chwaraeon a digwyddiadau ar gael. Yn syml, gallwch chi osod ychydig bach o arian a chael miliynau. Mae yna fwy o nodweddion anhygoel yr app hon, rydyn ni'n mynd i'w rhannu. Felly, gadewch i ni ei archwilio gyda'n gilydd.\nTrosolwg o Calientesports.mx Apk\nMae'n gymhwysiad Android, sy'n cynnig y gwasanaethau betio gorau i ddefnyddwyr. Mae'n darparu tunnell o wahanol chwaraeon a digwyddiadau lle gall y defnyddwyr yn hawdd fuddsoddi arian a chael budd-dal. Mae'r holl wasanaethau sydd ar gael yn yr app hon yn rhad ac am ddim, sy'n golygu dim taliadau ychwanegol.\nAr gyfer arian parod ar unwaith mae pobl fel arfer yn ymweld â llwyfannau casino, lle gallant chwarae gwahanol gemau casino yn hawdd. Felly, mae'n cynnig gemau casino i'r defnyddwyr, lle gallant gymryd rhan yn hawdd mewn gwahanol gemau a gwneud arian ar unwaith.\nMae miliynau o ddefnyddwyr gweithredol y platfform hwn. Felly, nid oes gan ddefnyddwyr newydd broblem gyda dod o hyd i bartneriaid neu wrthwynebwyr i chwarae gyda nhw. Os ydych chi'n hoff o chwaraeon, yna gallwch chi hefyd gynhyrchu incwm o'ch gwybodaeth a'ch arbenigedd.\nMae Calientesports.mx App yn darparu gwahanol chwaraeon, sy'n cynnwys pêl-droed, pêl fas, tenis, hoci, pêl-fasged, golff, a llawer mwy, sydd ar gael yn yr app hon. 'Ch jyst angen i chi ddod o hyd i'r chwaraeon, y mae gennych ddiddordeb ac arbenigol ynddynt. Gallwch chi ragweld yr ornest a betio arni.\nOnd os oes gennych ddiddordeb mewn gemau e-chwaraeon, yna gallwch chi hefyd wneud rhywfaint o arian parod ohono. Mae yna wahanol gemau, sy'n cael eu chwarae ledled y byd gan wahanol chwaraewyr proffesiynol. Felly, mae yna lawer o wahanol wasanaethau ar gael y gallwch chi eu defnyddio'n hawdd Chwarae ac Ennill arian.\nMae'n darparu chwaraeon byw i'r defnyddwyr, lle gallant wylio'r gemau. Gallwch wylio a chael y diweddariad bob eiliad, lle gallwch chi gynyddu'r swm neu ei newid. Felly, gallwch chi gynyddu eich ffynhonnell incwm yn hawdd gyda'r app hon.\nMae pobl fel arfer yn poeni am y gwasanaethau trafodion, ond gyda'r platfform hwn, nid oes angen i chi wneud hynny. Mae'n darparu dulliau trafod lluosog, y gallwch chi drosglwyddo'ch holl arian yn syth trwyddynt. Gallwch ddefnyddio gwasanaethau bancio ar-lein neu e-waled.\nMae angen cofrestru i ddefnyddio'r app hon, heb y broses gofrestru ni all unrhyw un gael mynediad at y nodweddion sydd ar gael yn yr app hon. Felly, mae'n darparu prosesau cofrestru lluosog, lle gallwch chi gofrestru'ch hun yn hawdd gyda'r platfform hwn a defnyddio'r holl wasanaethau sydd ar gael.\nMae yna lawer o nodweddion mwy anhygoel ar gael yn yr app hon, y gallwch chi eu harchwilio'n hawdd ynddo. Felly, lawrlwythwch Calientesports.mx Ar gyfer dyfais Android a chael y gwasanaethau gwneud arian gorau o'ch dyfais Android.\nMaint 14.64 MB\nEnw'r Pecyn sports.caliente.com.calientedportes\nPob math o Chwaraeon\nNodweddion Betio Gorau\nTrafodiad Cyflym a Lluosog\nFfrydio Chwaraeon Byw\nYn darparu'r Diweddariadau Diweddaraf\nOs ydych chi am lawrlwytho'r cais hwn, yna gallwch chi ei wneud o'r dudalen hon. Rydyn ni'n mynd i rannu dolen ddiogel a gweithiol ar y dudalen hon. Felly, dewch o hyd i'r botwm lawrlwytho a gwneud un tap arno. Bydd y lawrlwythiad yn cychwyn yn awtomatig mewn ychydig eiliadau.\nCalientesports.mx Apk yw'r ffordd orau a hawsaf i wneud arian caled, ond cyn defnyddio'r platfform hwn. Dylech wybod am reolau'r wladwriaeth oherwydd mae yna wahanol daleithiau â rheolau gwahanol. Gallai betio fod yn anghyfreithlon yn eich gwladwriaeth a bydd yn achosi eich problem. Felly, daliwch i ymweld â'n gwefan i gael apiau mwy defnyddiol.\nCategorïau apps, offer Tags Apk Calientesports.mx, Ap Calientesports.mx, Calientesports.mx Ar gyfer Android, Chwarae ac Ennill llywio Post\nFlixtor.is Apk 2022 Lawrlwytho Ar Gyfer Android [App Ffilm]\nAp Autosweep RFID 2022 Dadlwythwch Ar Gyfer Android


Bwyd a ffermio | Page 23 | Busnes Cymru\nAllwch chi ddod o hyd i ffyrdd newydd o ddatblygu syniadau a fydd yn helpu Busnesau Bach a Chanolig i fynd ati’n gynnar i reoli absenoldeb tymor byr oherwydd salwch?\nMae rhaglen START2ACT yr Ymddiriedolaeth Garbon yn wasanaeth am ddim sy’n cynnig hyfforddiant ar effeithlonrwydd ynni, cyngor ar-lein ar arbed ynni a digwyddiadau brecwast. Y nod yw helpu Busnesau Bach a Chanolig ifanc a busnesau newydd i leihau eu defnydd o ynni.\nGwobrau Ailgylchu Cenedlaethol (DU)\nMae’r Gwobrau Ailgylchu Cenedlaethol yn cael eu cydnabod yn eang fel arwydd o ardderchowgrwydd yn y diwydiant ailgylchu.\nMae derbyn Gwobr yn helpu i gynhyrchu cyhoeddusrwydd a chynyddu statws busnes neu sefydliad yr enillydd.\nMae Cyllid Cymru wedi lansio ei gronfa busnes mwyaf newydd,sef Cronfa Fusnes Cymru £136 miliwn. Gyda chefnogaeth gan Lywodraeth Cymru a Chronfa Datblygu Rhanbarthol Ewrop (CDRhE) bwriedir i’r gronfa redeg am 7 mlynedd.\nBusnesau Gwledig yng Nghymru – Cynllun Rheoli Cynaliadwy\nCafodd y Cynllun Rheoli Cynaliadwy (CRhC) ei gynllunio i gefnogi prosiectau ar raddfa’r dirwedd er mwyn gwella adnoddau naturiol sy’n cyflawni buddion i fusnesau fferm a busnesau gwledig a chymunedau gwledig yng Nghymru.\nCystadleuaeth Technolegau Newydd a Thechnolegau sy’n Galluogi\nMae technoleg newydd yn dechnoleg sydd wrthi’n cael ei datblygu, neu sydd wedi datblygu’n ddiweddar o’r sylfaen ymchwil. Mae’n galluogi rhywbeth newydd i ddigwydd, rhywbeth nad oedd yn bosibl cyn hynny.\nSgiliau ar gyfer Cyflogwyr a Gweithwyr\nBydd y prosiect Sgiliau ar gyfer Cyflogwyr a Gweithwyr gwerth £16.2 miliwn yn darparu rhaglenni hyfforddi sy’n targedu busnesau mewn sectorau allweddol ledled gogledd Cymru.


Jeremeia 36 (BCN) - Bible Society\nJeremeia 36 BCND\nBaruch yn Darllen y Sgrôl yn y Deml\n1Yn y bedwaredd flwyddyn i Jehoiacim fab Joseia, brenin Jwda, daeth y gair hwn at Jeremeia oddi wrth yr ARGLWYDD: 2“Cymer sgrôl, ac ysgrifenna arni yr holl eiriau a leferais wrthyt yn erbyn Israel a Jwda a'r holl genhedloedd, o'r dydd y dechreuais lefaru wrthyt, o ddyddiau Joseia hyd heddiw. 3Efallai y bydd tŷ Jwda, pan glywant am yr holl ddinistr y bwriadaf ei ddwyn arnynt, yn troi, pob un o'i ffordd annuwiol, a minnau'n maddau iddynt eu drygioni a'u pechod.”\n4Yna galwodd Jeremeia ar Baruch fab Nereia, ac wrth i Jeremeia lefaru ysgrifennodd Baruch yn y sgrôl yr holl eiriau a lefarodd yr ARGLWYDD wrth Jeremeia. 5Yna rhoes y gorchymyn hwn i Baruch: “Fe'm rhwystrwyd i rhag mynd i dŷ'r ARGLWYDD, 6ond dos di, ac ar ddydd ympryd darllen o'r sgrôl, yng nghlyw'r bobl yn nhŷ'r ARGLWYDD, holl eiriau'r ARGLWYDD fel y lleferais hwy. Darllen hwy hefyd yng nghlyw holl bobl Jwda a ddaw o'u dinasoedd. 7Efallai y derbynnir eu gweddi gan yr ARGLWYDD, ac y bydd pob un yn troi o'i ffordd ddrygionus, oherwydd y mae'r llid a'r digofaint a fynegodd yr ARGLWYDD yn erbyn y bobl hyn yn fawr.” 8Gwnaeth Baruch fab Nereia bob peth a orchmynnodd y proffwyd Jeremeia iddo, a darllenodd yn nhŷ'r ARGLWYDD eiriau'r ARGLWYDD o'r llyfr.\n9Yn y bumed flwyddyn i Jehoiacim fab Joseia, brenin Jwda, yn y nawfed mis, cyhoeddwyd ympryd gerbron yr ARGLWYDD i drigolion Jerwsalem ac i'r holl bobl a ddaeth o ddinasoedd Jwda i Jerwsalem. 10Yna darllenodd Baruch holl eiriau Jeremeia o'r sgrôl yng nghlyw'r holl bobl yn nhŷ'r ARGLWYDD, yn ystafell Gemareia fab Saffan, yr ysgrifennydd, yn y cyntedd uchaf wrth y fynedfa i'r Porth Newydd yn nhŷ'r ARGLWYDD. 11Pan glywodd Michaia fab Gemareia, fab Saffan, holl eiriau'r ARGLWYDD o'r llyfr, 12aeth i lawr i dŷ'r brenin, i ystafell yr ysgrifennydd, ac yno yr oedd yr holl swyddogion yn eistedd: Elisama yr ysgrifennydd, a Delaia fab Semaia, ac Elnathan fab Achbor, a Gemareia fab Saffan, a Sedeceia fab Hananeia, a'r holl swyddogion. 13Mynegodd Michaia iddynt bob peth a glywodd pan ddarllenodd Baruch o'r sgrôl yng nghlyw'r bobl. 14Yna anfonodd yr holl swyddogion Jehudi fab Nethaneia, fab Selemeia, fab Cushi, at Baruch a dweud, “Cymer yn dy law y sgrôl a ddarllenaist yng nghlyw'r bobl, a thyrd.” Cymerodd Baruch fab Nereia y sgrôl yn ei law, ac aeth atynt. 15Dywedasant hwythau wrtho, “Eistedd yma, a darllen hi inni.” Darllenodd Baruch, 16a phan glywsant y geiriau, troesant at ei gilydd mewn braw, a dweud wrth Baruch, “Rhaid inni fynegi hyn i gyd i'r brenin.” 17Gofynasant i Baruch, “Eglura inni yn awr sut y bu iti ysgrifennu'r holl eiriau hyn a ddywedodd.” 18Atebodd Baruch, “Ef ei hun oedd yn llefaru wrthyf yr holl eiriau hyn, a minnau'n eu hysgrifennu ag inc ar y sgrôl.” 19Yna dywedodd y swyddogion wrth Baruch, “Dos ac ymguddia, ti a Jeremeia, a pheidiwch â gadael i neb wybod lle'r ydych.” 20Yna aethant at y brenin i'r llys, ar ôl iddynt gadw'r sgrôl yn ystafell Elisama yr ysgrifennydd, a mynegwyd y cwbl yng nghlyw'r brenin.\nY Brenin yn Llosgi'r Sgrôl\n21Yna anfonwyd Jehudi gan y brenin i gyrchu'r sgrôl, a daeth yntau â hi o ystafell Elisama yr ysgrifennydd; a darllenodd Jehudi hi yng nghlyw'r brenin a'r holl swyddogion oedd yn sefyll yn ymyl y brenin. 22Y nawfed mis oedd hi, ac yr oedd y brenin yn eistedd yn y gaeafdy, a'r rhwyll dân wedi ei chynnau o'i flaen. 23Pan fyddai Jehudi wedi darllen tair neu bedair colofn, torrai'r brenin hwy â chyllell yr ysgrifennydd, a'u taflu i'w llosgi yn y rhwyll dân, nes difa'r sgrôl gyfan yn y tân. 24Ond nid oedd y brenin na'i weision yn arswydo nac yn rhwygo'u dillad, wrth wrando ar yr holl eiriau hyn. 25Pan ymbiliodd Elnathan a Delaia a Gemareia ar y brenin i beidio â llosgi'r sgrôl, ni wrandawai arnynt. 26Yna gorchmynnodd y brenin i Jerahmeel fab y brenin a Seraia fab Asriel a Selemeia fab Abdiel ddal Baruch yr ysgrifennydd a Jeremeia y proffwyd; ond cuddiodd yr ARGLWYDD hwy.\nJeremeia'n Ysgrifennu Sgrôl Arall\n27Wedi i'r brenin losgi'r sgrôl a'r holl eiriau a ysgrifennodd Baruch o enau Jeremeia, daeth gair yr ARGLWYDD at Jeremeia a dweud, 28“Cymer sgrôl arall, ac ysgrifenna arni'r holl eiriau oedd yn y sgrôl gyntaf, yr un a losgodd Jehoiacim brenin Jwda. 29A dywed wrth Jehoiacim brenin Jwda, ‘Fel hyn y dywed yr ARGLWYDD: Fe losgaist ti'r sgrôl hon, gan ddweud, “Pam yr ysgrifennaist arni fod brenin Babilon yn sicr o ddod ac anrheithio'r wlad hon, nes darfod dyn ac anifail oddi arni?” 30Am hynny, fel hyn y dywed yr ARGLWYDD am Jehoiacim brenin Jwda: Ni bydd iddo neb i eistedd ar orsedd Dafydd; teflir allan ei gelain i wres y dydd a rhew'r nos. 31Ymwelaf ag ef ac â'i had a'i weision am eu drygioni, a dwyn arnynt hwy a thrigolion Jerwsalem a phobl Jwda yr holl ddinistr a leferais yn eu herbyn, a hwythau heb wrando.’ ” 32Yna cymerodd Jeremeia sgrôl arall, a'i rhoi i Baruch fab Nereia, yr ysgrifennydd, ac ysgrifennodd ef ynddi o enau Jeremeia holl eiriau'r llyfr a losgodd Jehoiacim brenin Jwda. Ychwanegodd atynt hefyd lawer o eiriau tebyg.